Bukedde Online - Kabaka awummuza minisita we Ggaganga abuulirizibweko ku nsonga z'ettaka\nKabaka awummuza minisita we Ggaganga abuulirizibweko ku nsonga z'ettaka\nKabaka munyiivu olw’ebiri mu ggwanga\nKABAKA Ronald Muwenda Mutebi II asiimye n’awummuza Minisita omubeezi ow’ebyobuwangwa, Hajji Yusuf Wamala Ggaganga.\nEnsonda zaategeezezza nti, minisita ono kyasaliddwaawo abuulirizibweko ku nsonga ezeekuusa ku by’ettaka noolwekyo mu kiseera ky’anaamala ng’abuulirizibwako, Kabaka kwe kusiima addeko ebbali ensonga ze zimale okutunulwamu.\nOmukulu ono amawulire g’okumuwummuza gaamuweebwa mu August w’omwaka guno era okuva olwo tali ku mulimu era okubuuliriza kugenda mu maaso mu kiseera kino.\nEttaka erigambibwa okuleetera Hajji Ggaganga obuzibu kuliko erya Mujaguzo e Kabowa, ery’embuga y’eggombolola y’e Ssisa mu Busiro, ery’e Ggolomolo eribaddeko enkaayana ne Minisita omubeezi ow’amazzi mu gavumenti eya wakati, Ronald Kibuule n’abatuuze b’ekitundu ekyo.\nKu nsonga z’e Ggolomolo, kigambibwa yawandiikira omwami Kateregga ebbaluwa emuwa olukusa ku ttaka lino naye lye yagenda mu maaso n’akolagana ne Kibuule namuguzaako yiika 80.\nEbyapa ku ttaka lino Kibuule byeyali afunye oluvanyuma Buganda Land Board yabisazaamu.\nNga June 15, 2018, Abataka abakulu b’ebika mu Buganda, baalambula embuga ya Mujaguzo e Kabowa ne bafuna okwemulugunya okuva mu bakulira ekifo kino abaakulemberwamu Kawuula Frank Magala ng’embuga bwe yeeyongedde okutundibwa naye nga bagamba nti ebiragiro biva Mmengo.\nAbataka baateesa okudda mu kifo kino ne Katikkiro Charles Peter Mayiga bamulage embeera mwekiri era basalire wamu amagezi kyokka ensisinkano eno teyabaayo olw’ensonga ezitaategeerekeka.\nOmu ku bataka ataayagadde kwatuukirizibwa mannya yatutegeezezza nti, Kabaka yeetaaga okuteekawo akakiiko okunoonyereza ku ttaka lyonna n’okukuba ttooci mu bakungu ku ngeri gye bafunamu ettaka nga beesomye buli weriri okulitunda.\n“Ettaka lyaffe ery’ennono lyonna abavubuka abo aba Buganda Land Board baliyingiridde. Abalikuuma babalaba nga balabe.\nBakolagana ne Baminisita okutunda ettaka lino mu bukyamu,” Omutaka omu bwe yategeezezza.\nYe Hajji Ggaganga bwe yatuukiriddwa ku nsonga eno yategeezezza nti, ensonga zino ziri wakati we ne mukama we, Ssaabasajja Kabaka eyamuwa obuvunaanyizibwa bw’okuweereza nga Minisita noolwekyo tasobola kuzoogerako mu bulambulukufu mu mawulire kyokka n’ayongera n’alambika nti emirimu gya Kabaka azze agikola okuyitira mu bajjajjaabe ne gye buli eno akyagikola.\nMu ngeri y’emu, Omwogezi w’Obwakabaka, Noah Kiyimba bwe yatuukiriddwa yategeezezza nti bagenda kufulumya ekiwandiiko ekitongole ku nsonga zino batangaaze eggwanga ku kiki ekigenda mu maaso.


Bukedde Online - Abadde asengula abeebibanja e Gomba bamukubye ne bamutta\nAbasobya ku baana abato mubalaawe - Maama...\nDesire Luzinda ayogedde ekimulemezza ku myaka...\nPATRICK Birimuye yasimbudde e Bwaise mu Kampala ng’ali ne banne ne boolekera e Maddu mu Gomba bataase ettaka. Ago ge maaso ge baasembye okumukubako era abooluganda lwe kye bazzeemu okufuna, y’essimu ebategeeza nti bamuttidde mu lutalo lw’ettaka!\nDensite ya Patrick Birimuye eyakubiddwa n'attibwa.\nEttaka erikaayanirwa lisussa yiika 300 kyokka zaasengebwako abantu abasukka mu 200 abaava e Kyankwanzi.\nAbasinga ku bano balaalo era bajja n’ente zaabwe, kyokka kuliko n’abajja nga tebalina kantu abaali batunuuliddwa ng’ababundabunda era ne batandika okulimirako.\nAkakuubagano katutte ekiseera nga nnannyini ttaka agezaako okusengula abantu b’agamba nti baasenga ku ttaka lye mu bumenyi bw’amateeka.\nENGERI GYE BASSE OMUNTU\nAbabeera ku ttaka lino baludde nga beekokkola omugagga Kihigi gwe bagamba nti enteekateeka gy’alina ya kubasengula bonna asibe ffaamu ku ttaka lino eriri ku kyalo Kammengo mu muluka gw’e Maddu mu ggombolola yeemu ey’e Maddu mu disitulikiti y’e Gomba.\nPatrick Birimuye 25, abadde akolera mugagga Kihigi era yakwataganye ne bavubuka banne ne bagenda okutaasa ettaka lya mukama waabwe.\nBirimuye ng’ava e Bwaise ku Lwokuna, yategeezezza abooluganda lwe nti yabadde waakudda kw’olwo, wabula baamulinze nga tebamulaba era baategedde Lwakutaano nti omuntu waabwe yattiddwa mu lutalo lw’okutaasa ettaka lya mukama we.\nKigambibwa nti buli ludda luludde nga lulaalika lunnaalwo nti ka gwake k’etonnye, obwannannyini bugenda. Baludde nga beewera nti ne bwe kinaaba kyetaagisa kuyiwa musaayi gunaayiika.\nJoseph Kezaala, kansala akiikirira omuluka gw’e Maddu ku lukiiko lw’eggombolola y’e Maddu yagambye nti Birimuye yajjidde mu kibinja ky’abavubuka abaabadde bazze okusengula abantu ku ttaka; wabula abatuuze ne batabuka era olutalo ne lutandika.\nAbavubuka bano obwedda be boogerako nga bakanyama b’omugagga, kigambibwa nti bajjidde mu takisi ssatu nga zikulembeddwa emmotoka ekika kya Noah egambibwa nti ye yabaddemu omugagga.\nOlutalo bwe lwatandise, emmotoka ya Noah n’ebulawo; olwo Birimuye ne banne ne batandika okulwanagana n’ebbiina ly’abatuuze eryabadde lyekunze.\nWaliwo omuntu eyatemezza ku batuuze nti omugagga yabadde ayungudde ekibinja kya bakanyama babasengule era ne beetegeka n’amajambiya, emiggo n’amayinja.\nEbbiina ly’abatuuze lyasinzizza bakanyama amaanyi. Abavubuka 17 baafunye ebisago kyokka ne basimattuka, wabula Birimuye mu kudduka yasirittuse n’agwa era awo we baamusanze ne bamutemaatema.\nPoliisi okuva e Maddu yasanze Birimuye asigaddeko kiyiriitira. Baamuyoddeyodde ne bamuddusa mu ddwaaliro ly’e Maddu n’akutuka nga baakamutuusaayo.\nKezaala yagambye nti ejjambiya gye baatemye Birimuye ku nsingo ye yamumalirizza kubanga ensingo yasigadde ereebaaleba era omusaayi gwabadde gufukumuka guva mu kiwundu ky’oku nsingo.\nOmulambo gwe gwatwaliddwa mu ggwanika e Maddu, okutuusa abooluganda lwe bwe baagenzeeyo okuguggyayo. Abaalumiziddwa baafunye obujjanjabi obusooka mu ddwaaliro e Maddu, oluvannyuma ne bongerwayo mu malwaliro amalala.\nBAKUTTE ABATUUZE 14\nPoliisi yatandikiddewo omuyiggo ku bantu abaatwalidde amateeka mu ngalo.\nAduumira poliisi mu disitulikiti y’e Gomba, John Oese yagambye nti abantu 14 abateeberezebwa okutemaatema Birimuye babakutte era baggaliddwa ku poliisi ng’enteekateeka ezibavunaana obutemu, bwe zikolebwa.\nYagambye nti abasinga baabakutte bagezaako okudduka ne babaggalira ku poliisi e Kanoni we bakuumirwa.\nPoliisi eggalidde Faaza lwa kujeemera biragiro bya Museveni eby'okuggala amasinzizo gonna\nAbabadde bazze okusengula abantu omu akubiddwa n'afiirawo\nMuseveni aloopye ababbye ettaka lye e Kisozi


Bukedde Online - Nabuuka mirambo gya basajja bange nga ntoloka mu Lubiri - Muteesa\nTwabalula mmotoka z’abalabe, luno lwe lulumba lwe twasooka okukola ku basajja ba Obote ne lubanoga, kuba bwe twakuba mmotoka ezaaliwo, endala bbiri ne zisimbula ne zigenda awo ne zirekawo ekyanya era twalaba nga wano tusobola okutolokerawo.\nSsekabaka Muteesa mu 1963 nga yaakafuulibwa Pulezidenti wa Uganda.\nAMANGU ddala ng’enkuba emaze okukya, gayidi waffe (atusomera ekkubo) yatuyita okubaako kye tulaba, era nze nalaba ekintu ekyanneewunyisa.\nNalaba ekibinja ky’abakazi okwali ne mwannyinaze ne mukazi wange okwo gattako abayambi b’omu Lubiri, baali batambula mpolampola nga badda ku ludda lwa Wankaaki gye twali tulwanira.\nSaamanya kiki kye baaliko, kuba ate nali sibalabyeko okuva lwe twatandika okulwana. Nagezaako okubayita nga ndowooza banampulira naye tekyasoboka kuba nabayita mu ngeri ya kimpoowooze olw’okutya abalabe okuwulira. Baasigala batambula okutuusa lwe baabulirayo.\nNga wayise akaseera katono, nawulira okubwatuka eyo gye baali balaze, nawoggana nga ηηamba ‘Tekisoboka!’, nali siyinza kumanya kyaddako wabula oluvannyuma nakimanya nti baabakkiriza ne bayitawo ne babakwata ne babatwala mu kkomera.\nNga wayise akaseera katono, baddamu ne batulumba ku Wankaaki era ne tubatimpula ne tubawangula.\nEbyokulwanyisa byaffe naddala amasasi byatandika okukendeera, awo ekyaddako nalina kunoonya kkubo mwe tuyinza kutolokera.\nKu ludda lw’Obukiikakkono, abakuumi baali bakuba amasasi obutasalako, nga bano be baatuyamba okutubikkirira ne batuwa obukuumi ne tusobola okutambula ne tusemberera ggeeti y’obukiikaddyo n’ekigendererwa ky’okulumba mmotoka ezaali ku kkubo ebweru wa bbugwe.\nWadde omwagaanya gwali gulabise, naye akalembereza kano kaali kaakumala bbanga ki? Ffenna twali mu kuteebereza.\nAbantu mwenda twatuuka ku kisenge ky’obutoffaali obumyufu, naye twalina okukubawo akalyango akatono mwe tusobola okuyita. Waaliwo okubwatuka kw’amasasi, tugenda okulaba omuwala ng’ajja adduka okuva ku ludda lw’abalabe ng’akaaba nga yenna bw’ajugumira, ono si mulala ye Katie Ssenoga eyali omusomesa mu kasomero ka nassale.\nNamubuuza, ‘Kiki ky’okola wano?’ kyokka tewaali kiseera kyonna kya kwonoona, wabula okweyongerayo. Olw’okutya kwe yalimu, ssinga yalina emmundu ndowooza yanditukubye ffenna amasasi!\nTwamala eddakiika 10 ez’omuwendo nga tunoonya okukuba omuwaatwa we tusobola okuyita.\nKino kyalema olw’obugumu bw’ekisenge ne tulaba nga tugenda kumala ebiseera bingi, era okukkakkana nga tuwalampye kisenge ky’Olubiri okubuuka okugwa ebweru.\nEkisenge kyali kiwanvu nga kiwezaako ffuuti 12, twalina okwepanga nga tulinnya ku bibagabega bya bannaffe, naye kino abakuumi baali bakimanyi bulungi okukikola. Nalinnya ne mbuuka okugwa wansi, wabula nakikola bubi era nagwira enkizi yange ne nfuna obuzibu era nakyejjusa okumala omwezi mulamba, kuba nali mbuuse ng’atali kkomando!\nOkukozesa obwangu kyali kikulu, olw’ensonga nti, buli ddakiika gye musuula yali eyinza okuvaamu okufiirwa obulamu.\nTwadduka kiwalazima ne tuyingira olusuku lw’ebitooke olwali ebweru w’Olubiri, naye awo twaddukanga tubuuka mirambo naye nga tetumanyi oba batulaba oba nedda.\nTwasooka ne tusirikamu, wabula obukuba nga bukyavaamu obutondo, ate emabega waffe ng’emmundu egenda mu maaso n’okuseka.\nMukama yakola ekyamagero, laba bwe zireeta takisi bbiri ezaali zivugibwa mu ngeri ey’ekisaazisaazi nga tolaba oba ziri ku bwangu. Nneewaayo ne ηηamba kannyimirize mmotoka zino naye nga simanyi oba zijjudde maggye oba nedda!\nNakukunukayo ne nzikuba omukono, mu mbeera y’ekijja kijje. Zaayimirira n’okwesiisa ng’olowooza abazivuga bali mu nsi ejjudde emirembe, nga tubagalidde ebyokulwanyisa, twazirinnya ne tubalagira bavuge nga badda ku ludda lw’Abaminsani okuliraana Lutikko y’Abakatoliki e Lubaga.\nTwalinnya buli omu agwa ku munne, kuba twalowooza kino kijja kutuyamba, oli bw’alengera mmotoka tasobola kumanya oba mulimu abantu, naye amazima nkitwala nti twali baamukisa obutabaawo atuyimiriza mu kkubo.\nTetwalina ssente, nga takisi etutuusizza twasindika omugoba waayo ewa mukwano gwange amusasule, awo we nalabira nga kyabulabe omuntu okuba mukwano gwange, ggwe ate okukuweereza amabanja g’otomanyi!\nAbaminsani baatwaniriza, olwo ne tutandika okwegabanyaamu. Baatuuwa akadagala akakkakkanya obulumi ne nkasiiga ku mugongo ate ne twongera okufuuyira ku ngoye zaffe nga tulowooza nti bayinza okujja nga batunoonya n’embwa.\nTwamalawo essaawa ntono, era tetwalinda budde kukya ne tutandika okweyongerayo wadde twali tukooye naye twatambulayo mayiro ng’emu, wabula twali tufuuse baabulabe eri buli muntu eyatukwatirwanga ekisa. Anti Obote yali amaze okuyisa ekiragiro okuntwala gy’ali nga ndi mulamu oba mufu!\nMu kiseera kino twali abantu basatu, George Maalo eyali omukuumi wange, Capt. Jehoasti Katende nange. Nafunamu ku kadde akakoleeza omunwe gwa sigala ne ngufuuweeta nga bwe tuyiiya ekiddako. Gayidi yaηηamba nti, ‘eryato lyange ku nnyanja lyali lisesebbuddwa!\nKino kyali kitegeeza nti ekkubo ly’okutoloka nga nzira e Bukiikaddyo lyali lizibiddwa, ate n’ekkubo erigenda e Nairobi ate eryo tekwali kabuuza nga nalyo ffu! Olwo nalina kukwata ludda lwa Bukiikakkono ate ku lino saalinako mikwano giri awo, kati olwo nalina kukwata. Enkya linda ekyaddirira.


Baibuli y'Oluganda - ENDAGAANO ENKADDE - Yeremiya 27\nYeremiya - Essuula 27\nYekoyakimu mutabani wa Yosiya kabaka wa Yuda nga kyajje atanule okufuga, ekigambo kino ne kijja eri Yeremiya okuva eri Mukama nga kyogera nti\n2 Bw'ati Mukama bw'aŋŋamba nti Weekolere ebisiba n'emiti egy'ekikoligo obiteeke mu bulago bwo;\n3 obiweereze kabaka wa Edomu ne kabaka wa Mowaabu ne kabaka w'abaana ba Amoni ne kabaka w'e Ttuulo ne kabaka w'e Sidoni mu mukono gw'ababaka abajja e Yerusaalemi eri Zeddekiya kabaka wa Yuda;\n7 N'amawanga gonna galimuweereza ye ne mutabani we n'omwana wa mutabani we okutuusa ebiro eby'ensi ye lwe birituuka: kale amawanga mangi ne bakabaka abakulu ne balyoka bamufuula omuddu.\n8 Awo olulituuka eggwanga n'obwakabaka abatalikkiriza kuweerezanga Nebukadduneeza oyo kabaka w'e Babulooni, era abatalikkiriza kuteeka nsingo yaabwe wansi w'ekikoligo kya kabaka w'e Babulooni, eggwanga eryo ndiribonereza, bw'ayogera Mukama, n'ekitala n'enjala ne kawumpuli okutuusa lwe ndimala okubazikiriza n'omukono gwe.\n11 Naye eggwanga eririteeka ensingo yaabwe wansi w'ekikoligo kya kabaka w'e Babulooni ne limuweereza, eggwanga eryo ndirireka libeere mu nsi yaabwe bo, bw'ayogera Mukama; era baligirima ne batuula omwo.\n12 Awo ne ŋŋamba Zeddekiya kabaka wa Yuda ng'ebigambo ebyo byonna bwe byali nga njogera nti Muteeke ensingo zammwe wansi w'ekikoligo kya kabaka w'e Babulooni, mumuweereze ye n'abantu be mubeere abalamu.\n15 Kubanga sibatumanga, bw'ayogera Mukama, naye balagulira mu linnya lyange obulimba; ndyoke mbagobemu ne muzikirira, mmwe ne bannabbi ababalagula.\n16 Era ne ŋŋamba ne bakabona n'abantu bano bonna nti Bw'ati bw'ayogera Mukama nti Temuwuliranga bigambo bya bannabbi bammwe ababalagula nga boogera nti Laba, ebintu eby'omu nnyumba ya Mukama binaatera okukomezebwawo nate okuva mu Babulooni: kubanga babalagula kya bulimba.\n18 Naye oba nga bannabbi, n'ekigambo kya Mukama oba nga kiri nabo, beegayirire nno Mukama w'eggye ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi bireme okugenda e Babulooni.\n19 Kubanga bw'ati bw'ayogera Mu kama w'eggye eby'empagi n'eby'ennyanja n'eby'entebe n'eby'ebintu ebifisseewo ebisigadde mu kibuga kino,\n20 Nebukadduleeza kabaka w'e Babulooni by'ataatwala bwe yatwala nga musibe Yekoniya mutabani wa Yekoyakimu kabaka wa Yuda n'amuggya e Yerusaalemi n'amutwala e Babulooni n'abakungu bonna aba Yuda ne Yerusaalemi\n21 weewaawo, bw'ati bw'ayogera Mukama w'eggye, Katonda wa Isiraeri, eby'ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi nti\n22 Biritwalibwa e Babulooni, era biribeera eyo okutuusa ku lunaku lwe ndibajjira bw'ayogera Mukama; kale ne ndyoka mbaggyayo ne mbikomyawo mu kifo kino.


Bukedde Online - Baweze obukoofiira bwa People Power ne baleeta Pulaani B\nNantume ne Mariach boogedde ebitakwagana n...\nBy Kizito Musoke Hannington Nkalubo\nEKIRAGIRO kya UPDF okuwera abantu ba bulijjo okwambala ebyambalo by’amagye n’obukoofiira obwefanaanyiriza enkoofiira z’abajaasi kisaanudde aba People Power ne bafulumya gye bayise “pulaani B”.\nAba People Power mu nkoofiira zaabwe.\nBya KIZITO MUSOKE, HANNINGTON NKALUBO ne MARGARET ZALWANGO\nEKIRAGIRO kya UPDF okuwera abantu ba bulijjo okwambala ebyambalo by'amagye n'obukoofiira obwefanaanyiriza enkoofiira z'abajaasi kisaanudde aba People Power ne bafulumya gye bayise "pulaani B".\nMu nteekateeka eno baddidde akabonero ka ‘People Power' ne bakaggya ku bukoofiira obufaanana obw'amagye ne bakazza ku nkoofiira endala emyufu ezenjawulo.\nEnkoofiira kwe batadde akabonero ka ‘People Power' kuliko obukoofiira obuliko ekisasi obwakazibwako topi; enkofiira emyufu eziringa entalabuusi, enkofiira y'ekikungu eyitibwa ey'omujunga ne sseppeewo.\nEggulo, abatunda enkofiira naddala mu Kampala baalabiddwa nga bazitunda nga bwe basaakaanya "gula People Power omupya".\nBino biddiridde amagye okuwera abantu baabulijjo okwambala oba okukozesa ebintu ebifaanana eby'amagye.\nEbintu bino kuliko enkoofiira eziri mulangi z'amagye okuli emyufu (ezifaanana eza People Power), enzirugavu, kiragala ne langi endala.\nKyokka omwogezi w'amagye, Brig. Richard Karemire yategeezezza nti okussa mu nkola ekiragiro kino y'entikko y'enteekateeka ezaatandikibwa mu 1996 okulaba\nng'abantu baabulijjo tebakozesa byefaananyiriza byambalo by'amagye okuli; yunifoomu, enkofiira n'enyota oba ebitiibwa bya bofiisa ba UPDF.\nEnteekateeka zino zaayisiddwa olukiiko lw'amagye olw'oku ntikko olwatudde mu State House e Ntebe nga lukubirizibwa Pulezidenti Museveni.\nOluvannyuma ebyasaliddwaawo byassiddwa mu katabo ka Gavumenti akatongole\n(Uganda Gazette) nga September 18, 2019.\nWadde aba People Power batandise okussa akabonero ku nkofiira endala, kyokka abakulembeze baabwe beeremye nga bagamba nti okubagaana enkoofiira kigendereddwa kubaggyako ddembe lyabwe.\nEra bajja kugenda mu maaso n'okwambala obukoofiira.\nBannabyabufuzi abeeweze okusigala nga bambala enkoofiira baalumbye UPDF ne bagamba nti ekiragiro kino kubeera kweyingiza mu byabufuzi ebyawulayawula\nmu bantu, ekintu ekibagaanibwa Konsitityusoni.\nBrig. Karemire yalambuludde enkyukakyuka mu byambalo by'amagye okuli yinifoomu, baagi, enkofiira z'oku mutwe, ennyota n'ebintu ebirala ebiraga mu butongole ekitiibwa ky'omujaasi.\nEnkoofiira ziri mu langi emyufu, bbululu omukwafu, kiragala, enzirugavu ne kakobe. Ebyambalo kuliko; eky'eggye ly'oku ttaka, mu bbanga ne ku mazzi.\nAba People Power baatongoza dda obukoofiira obumyufu okuli akabonero ka maapu ya Uganda ng'erimu omusajja awanise omukono ng'afunyizza ekikonde nga kuwandiikiddwako People Power.\nAte obukoofiira obulala buliko ekifaananyi kya Bobi Wine ate waliwo obuliko akabonero k'essaawa. Aba NRM nabo baakozesa obukofiira bwakyenvu okuli akabonero ka bbaasi ak'ekibiina kya NRM.\nAbooludda oluvuganya baasooka kwesiba bugoye bumyufu ku mutwe mu kiseera ky'okuteesa ku by'okuggya ekkomo ku myaka gya Pulezidenti mu Palamenti.\nEkyaddirira kwambala nkoofiira emyufu ezeefanaanyiriza eza Basiraamu ze baayingizanga mu Palamenti oluvannyuma lw'okuwera obuwero.\nBaayambala amasuuti amamyufu, ovulo emyufu kyokka nga Bobi Wine y'asinze okutumbula enkofiira emyufu.\nOKUSANGIBWA N'ENKOOFIIRA YA PEOPLE POWER OSIBWA EMYAKA 7\nEtteeka lya Uganda People's Defence Forces Act, 2005 ligaana omuntu wa bulijjo okwambala, okutunda oba okwolesa ekyambalo kyonna ekyefananyiriziza\nAyagala okubyambala asooka kufuna lukusa okuva mu bakulira amagye.\nAkawaayiro 164 ak'etteeka kagamba nti omuntu yenna asangibwa ng'ayambadde, atunda oba ng'akozesa ebyambalo by'amagye omuli engoye, enkoofiira ne byonna ebikozesebwa abajaasi nga talina lukusa ajja kuvunaanibwa.\nOmusango ssinga gumusinga waakusibwa emyaka musanvu.\nMu nteekateeka eno, omujaasi ali ku ddaala lya Genero omujjuvu abadde n'ennyota bbiri ku kibegabega ng'afaanana ne Major Genero mu mawanga g'omuliraano.\nMu nkyukakyuka ezaakoleddwa Genero agenda kubeera n'ennyota nnya nga bwe kiri mu nsi endala.\nMu nkyukakyuka ezaakoleddwa akakoofiira akamyufu(akafaanana aka People Power) kalekeddwa kwambalwa Military Police.\nEBIRI KU NKOOFIIRA YA UPDF\nEnkofiira emyufu eyambalwa abajaasi ba militale. Eriko obubonero okuli emmundu ng'eno ekiikirira eggye lya UPDF ery'oku ttaka nga kitegeeza okukuuma obulungi ensi Uganda nga tewali agitaataganya.\nOmuzinga: Guno gusalagana n'emmundu mu kabonero akali ku nkofiira era ng'omuzinga guno gutegeeza okukuuma obwengula bw'eggwanga nga tewali abukozesa mu bukyamu.\nEmmwanyi: Zitegeeza nga Uganda bw'eri ensi y'abalimi\nEkitabo: Eno konsitityusoni y'eggwanga amagye gwe galina okukuuma.Ekitabo kino waggulu kituuliddwako emmundu n'omuzinga nga bino bye bikuuma ssemateeka ono.\nUPDF: kino kye kigambo ekyawandiikibwa wansi w'akabonero nga waggulu kituddeko ekitabo kya ssemateeka n'obubonero obulala okuli omuzinga n'emmundu ebyetooloddwa emmwaanyi.\nABA PEOPLE POWER BAANUKUDDE\nJoel Ssenyonyi omwogezi wa People Power yagambye nti tebalina buzibu bwonna okuggyako Museveni y'abalinako obuzibu obuva ku maanyi gaabwe ageeyongera\nbuli olukya.Okwambala enkoofiira emyufu, yagambye nti tekirina ngeri gye kimenyamu mateeka kuba zaawukana nnyo n'eza UPDF era obubonero obuziriko bwanjawulo.\n"Tewali ayinza kukuyita muserikale olw'okuba oyambadde akakoofiira ka People Power.\nAbali mu Gavumenti balekeraawo okubuzaaza", bwe yagambye.\nGAFFA MBWATEKAMWA (Mu baka Kasambya) okuwera enkofiira, yakuyise kumala biseera kuba tewakyali muntu asobola kukyusa mitima gya Bannayuganda abaagala enkyukakyuka.\nNze ndi Mukatuliki era okungaana okwambala ssapule, tekitegeeza nti ntodde Ashahadu ne nnyingira Obusiraamu. Omuntu ky'ayagala kibeera mu mutima\nmunda so si ky'alaga kungulu.\nPATRICK NSAMBA (KASSANDA NORTH)okuwera enkoofiira tekiraga bwenkanya era kimenya ssemateeka kuba kirinnyirira eddembe ly'obuntu.\nKyokka ne bwe banaalemerako ne basiba abawagizi baffe tekijja kutumalamu maanyi kuba si kye kisoose. Baagaana Bobi Wine okutegeka ebivvulu nga balowooza nti bajja kumuggya ku mulamwa kyokka yeeyongedde maanyi.\nMOSES KASIBANTE (LUBAGA NORTH); Abakungu ba Gavumenti mbeewuunya. Kye mmanyi nti enkoofiira kabonero akasindika obubaka bugende ewa Museveni\nnga bumutegeeza nti ekiseera kye kyaggwaako dda.\nOkuwera langi oba tolina kyokoze. Tusobola okusalawo langi yonna ne bw'eba kyenvu\nn'ekigendererwa ky'okusindika obubaka. Kati amagye gagenda kuwera buli kintu ekiriko langi emyufu?.\nFRED NYANZI (akulira banneekolera gyange mu People Power); Ago gebayita amaanyi g'abantu ge tuzze twogerako nti tewali agenda kugayimiriza. Tukimanyi nti akazito kayitiridde ku bakungu ba Gavumenti era bino biragiro bya Museveni kubanga ye\nmuduumizi ow'oku ntikko.\nByonna twabisuubira Gavumenti okubitukola nga tulangiridde okugivuganya\nera bino bikyali bitono ku bye tusuubira. Tubadde mu nkiiko ezenjawulo naye tugenda\nkufulumya ekiwandiiko ku nsonga eno ng'ekiseera kituuse.\nRogers Mulindwa omwogezi w'eggwandiikiro lya NRM yagambye nti eby'okuwera obukoofiira tebyakoleddwa NRM wabula amagye. Yasabye abooludda oluvuganya\nokukomya okubeera ekiiso ky'embuzi ekirekerera omussi ne kitunuulira omubaazi, kuba ekintu ekyakoleddwa UPDF ate kibeera kikyamu okukiteeka ku NRM.\nBANNAMATEEKA KYE BAGAMBA\nYUSUF NSIBAMBI : Ebyakoleddwa amagye tebigoberera mateeka kuba tewali kabonero katongole katwaliddwa ba People Power era bye baliko bumenyi bw'amateeka.\nEnkoofiira ekozesebwa ako kabonero akalimu obubaka obusindikiddwa eri abakulembeze naye nga tebugenderera kuyingirira mirimu gya bannamagye.\nSSALI SSENKEEZI: Mu mateeka ebyambalo bya UPDF biyita mu palamenti ne basalawo ekyambalo ekinayambalwa eggye ly'eggwanga.\nBwe kiba nga waliwo ekiraga nti kyambalo kya ggwanga ,abo abakikozesa nga tebafunye lukusa babeera bakikola mu bukyamu.\nTekibeera kirungi kukola mateeka nga gatuunulidde omuntu ssekinomu wabula bantu\nbonna okutwalira awamu era ng'etteeka eryo lirina okubeera nga lyankalakkalira eritamala gakyusibwa\nANTONY WAMELI: Eteeka lya UPDF lirambika bulungi ebyambalo bya UPDF ne bye bakozesa byonna n'olwekyo bwe bagamba nti People Power ekozesa byambalo\nbwabwe babeera balimba.\nGODFREY TURYASIIMA : Gavumenti awo ewubiddwa kubanga langi emyufu akozesebwa UPDF yanjawulo ku ya People Power. Langi emyufu eya People Power\nnkwafu nnyo eyawukanya n'eya magye.\nOmuzungu afiiridde mu loogi e Ggaba\nBalumirizza nnamwandu okutulugunya bba eyesse\nOwasipensulo afiiridde mu loogi


Bukedde Online - Akatale k’obumyu kagguse\nAkatale k’obumyu kagguse\nMujjumbire okwerimira enva endiirwa\nOBUMYU kimu ku bintu ebirimu ssente wabula abalunzi abamu bagenze babuvaako okubulunda olw’akatale akatono bwe bulina mu ggwanga.\nAbalunzi b'obumyu mu musomo.\nMaggie Lukowe omukwanaganya w’emirimu mu kibiina ky’abalunzi b’obumyu eya Buck & Doe Ltd, yagambye nti, akamyu kamu kasobola okuwa omulunzi obukadde 14 omwaka kyokka olw’obutamanya nkola ntuufu mulunzi gy’azibukolamu bangi baabulekera baana.\n“Okuyita mu nkola y’okukola endagaano n’abantu abagenda okutugulako, tusuubira nti abalun\nnnyanja zi tebagenda kuddamu kufiirizibwa olw’okubaawo kw’akatale”, Lukowe bw’agamba.\nAbakungu okuva mu kibiina kino bwe baabadde basisinkanye abalunzi b’obumyu okuva mu bitundu eby’enjawulo ku wooteeri ya Jevine e Lubaga, Lukowe yagambye nti, abalunzi bonna abaagala okwegatta mu kibiina, bagenda kusooka kusomesebwa n’oluvannyuma basse omukono ku kiwandiiko ky’okukolagana n’ekibiina kino.\n“Ekibiina kino kikolera mu mawanga agasoba mu munaana mu Afrika okuli Tanzania, Zambia, South Africa, Nigeria ng’ekitebe ekikulu kiri Kenya, kigenda kusomesa abalunzi, okubafunira abakugu okuzimba ebiyumba n’okubafunira obumyu obw’olulyo”, Lukowe bw’agamba.\nMoses Mutia (Mr. Rabbit) okuva e Kenya, yagambye nti, obumyu bulina akatale mu nsi yonna wabula olw’obutamanya kituufu kirina kukolebwa, bangi ababulunze balemeddwa okubufunamu. Ono era yakakasizza nti akatale kagenda kubaawo ate nmg’ebbeeyi egulwa nnungi.


Bukedde Online - Kayihura akoze lipooti enkakali ng'awaayo ofiisi\nChagga alumiriza Bryan White okumutabula n...\nGEN. Kale Kayihura akoze lipoota enkakali ng’awaayo ofiisi y’Omuduumizi wa poliisi mu ggwanga mw’alagidde by’akoze, ebimulemye n’okusoomoozebwa okwolekedde poliisi.\nKahihura lwe yakuza Okoth Ochora amumyuke mu September wa 2011.\nKayihura aduumidde poliisi okuva mu 2005 okutuuka 2018, Pulezident Museveni we yamugobedde, yeewaanye nga bw’akoze omulimu ogw'ettendo mu kiseera ekyo kyokka era n’akkiriza nti, bingi bigaanidde ddala.\nMu bimulemye mwe muli ettemu ly’okutta abantu erimu nga likoleddwa misana ttuku, emisango egigaanyi okuggwa egisoba mu mitwalo 15, n’okulongoosa ekifaananyi kya poliisi mu bantu.\nMu kusoomoozebwa kw’alekedde poliisi mwe muli: okuwamba abantu abazigu ne basaba ab’enju zaabwe kantanyi wa ssente, okutunda abantu mu buddu, abavubuka nga bakifeesi abeekolamu ebibinja ebibba n’okutigomya Bannakibuga, ebbanja ly’abasuubuzi n’ebitongole eriri eyo mu buwumbi 125, obubbi obw’ekifere obulimu okukozesa kompyuta n’amasimu, n’obutafuna ssente zimala ezikola emirimu.\nMu alipoota Gen. Kayihura gy’akoze nga yalina okukwasa eyamudidde mu bigere IGP Martin Okoth Ochola ku Lwokuna agamba nti, we yeegattira ku poliisi mu 2005 ng'adda mu bigere bya Gen. Katumba Wamala yasanga erwana kulaba ng’efuuka ey’omulembe ekole emirimu mu mbeera ey’ekikugu n’okukyusa ekifaananyi kyayo wamu n’okukola emirimu ng’ekwataganye n’abantu.\nEMBALIRIRA YA POLIISI\nGen. Kayihura yagambye nti mu bbanga ly’amaze nga ye muduumuzi wa poliisi embalirira ya poliisi esobodde okulinnya okuva ku buwumbi 84 n'obukadde 600 mu 2005/6 okutuuka ku buwumbi 540 ekiyambye poliisi okukola emirimu okusingako.\nEra ku mulembe gwe, Gen. Kayihura asobodde okuzzaayo abaserikale mu kutendekebwa era nga ku bano 9,495 basobodde okuganyulwa mu nteekateeka eno .\nOkutuuka ku kino okuva mu 2005 poliisi esobodde okwongera ku matendekero kwongera kwago okuli ery’e Kibuli n’ery'e Masindi agaaliwo.\nAmatendekero gayongeddeko kuliko ery’e Bwebajja eritekenda abaduumuzi, ery’e Kabalye Masindi eritendeka abaserikale bonna, Ikafe erisangibwa e Yumbe eritendeka abakkakkanya obujagalalo.\nWaliwo eriri e Olilim eritendeka abalwanyisa obutujju n’e Kikandwa poliisi gy’eteekateeka okuzimba yunivasite yaayo.\nPOLIISI OKWEZIMBIRA N’OKUFUNA EBIKOZESEBWA\nKU mulembe gwa Kayihura poliisi esobodde okuzimba ebintu ebyenjawulo omuli eddwaaliro lya Kansa e Kololo, ekitebe kya poliisi e Naguru, amayumba g’abasirikale , ekkolero lya poliisi eritunga yunifoomu z’abasirikale okuzzaawo poliisi y’e Nateete n’ebitebe bya poliisi ebirala okwetoloola eggwanga.\nPoliisi era esobodde okuwongera ku bidduka omuli mmotoka, pikipiki, obugaali, amaato, ennyonyi n’ebintu ebiralala .\nOKUNYWEZA EMIKAGO NENKOLAGANA NE POLIISI Z’AMAWANGA AMALALA\nGen. Kayihura era asobodde okunyweza enkolagana ya poliisi ya Uganda n’amawanga agenjawulo ng’eyita mu poliisi y’ensi yonna , emikago egyenjawulo omuli ogugatta poliisi mu Africa ( AFRIPOL) nga yabadde omumyuka wa pulezidenti asooka , omukago gwa Kigali International Conference Declaration nga yabadde ssentebe wagwo, omukago ogugatta amawanga g’obuvanjubwa bwa Africa EAPCCO nga yabadde ssentebe wagwo.\nMu nkolagana zino poliisi esobodde okusindika abasirikale baayo okwetaba mu kukuuma emirembe n’obutebenkevu mu mawanga agalina ebizibu nga Sudan ne Somalia.\nPULOJEKITI ZALEESE KU MEEZA\nGen Kayihura w’aviiridde ku buduumuzi bwa poliisi alese pulojekiti ezenjawulo ezigenda mu maaso ng’ezimu zibadde zinaatera okuggwa.\nEzimu ku pulojekiti zino kuliko okuzimba block 17 omusula abasirikale e Naggulu nga wagendedde alese gatuuse okusereka ,eddwaaliro lya Kookolo e Kololo nga lyakomererwa, Etterekero ly’emmundu ku poliisi e Naggalama , ekitebe ky’ekitongole ekigulira poliisi e Nammanve, ebitebe bya poliisi okuli e Kabale , Budaka, Kyenjojo , kantiini ya poliisi e Naggulu, okuzimba ekifo webakanikira enyonyi za poliisi e Jinja , okuteeka kamera kunguudo, okufuna ennyonyi endala esuubirwa mu mwezi gwa August, okugayiza ekkolero we batungira yunifoomu z’abasirikale.\nWaliwo ne pulojekiti endala z’alese nga zeetaagisa okukolebwa- Enkonge Kayihura z’asanze mu ofiisi ko nga mu zino kuliko okuzimba ekitebe we banoonyereza ku bintu ebyenjawulo ( Regional Forensics Referral Center , Ekitebe kya poliisi ekyenkomeredde ng’ekwataganye n’ekitongole kya Justice Law and Order Sector (JLOS) Okubangula abasirikale abanoonyereza ku buzzi bw’emisango nga bayambibwako abakugu okuva mu FBI.\nOkuzimba amayumba omutwalo gumu, ebitebe bya poliisi 6 n’okuzimba ekitongole kya poliisi ekizikiza omuliro mu Kampala , okuzimba yunivasite ya poliisi e Kikandwa mu Wakiso, n’okutandika okulima emmere ku ttaka lya poliisi e Olilim, Ikafe, Kanungu ne Mubende.\nLwaki takyalina bwagazi?\n'Nange ndi mu kutya, mu mmotoka ntambula mmagaamaga'\nEbya Desire biwanvuye: Omunigeria alaalise okulaga ebifaananyi ebikambwe ng'ali bukunya\nPoliisi eremedde ku Desire Luzinda\nAbantu n'ekibiina ky'abakazi bawolerezza Luzinda


Bukedde Online - Bukedde TV ekutudde ddiiru ey'okuyamba abawala abafuna embuto\nEkyalo kiramba kitta kitya omuntu ne wabul...\nRonald Kaggwa omumyuka w’akulira Bukedde TVI ng’akwasa Ambassador Nakajugo endagaano gye baataddeko emikono.\nBUKEDDE TV ekwataganye ne Ambassador w’abakyala n’abawala mu Uganda, Esther Nakajugo mu kaweefube w’okulaba ng’omuwendo gw’abawala abatanneetuuka okufuna embuto gukka mu ggwanga. Ambassador Nakajugo y’alina engule ya Bukedde TV1 eya ‘Woman Achiever’.\nYafuna ekifo e Kabalagala n’azimbako ekifo abavubuka we bakeberebwa endwadde n'okusomesa abawala ku kabi akali mu kufuna embuto ze bateeyagalidde era Minisitule y'ebyobulamu n’emukakasa ku bwa Ambassador w'abakyala n'abaana.\nAkutudde ddiiru ya mwaka mulamba nga balaga abalabi ba Bukedde TV1 obulamu abaana abawala mu byalo bwe bayitamu abamu ekibawaliriza okufuna embuto olw’okwagala ebyetaago eby’enjawulo.\nAkulira embyempuliziganya mu ofiisi ya Ambassador w’abakyala n’abawala, Wilson Jaga mu lukiiko mwe yasisinkanidde omumyuka w’akulira Bukedde TV, Ronald Kaggwa ku kitebe kya Vision Group efulumya ne Bukedde yategeezezza nti enkolagana eno ne Bukedde TV1 bagiyise ‘Saving Innocence Challenge’ okuyamba abawala mu byalo.\nBaalonzeeyo amasomero 10 agaasinga okukola mu Uganda nga buli ssomero baggyeeyo abawala basatu abagenda okugenda mu masomero g’ebyalo okusomesa abawala ku bintu eby’enjawulo ebikwata ku bulamu bwabwe omuli n’okwekolera ‘paadi’ ezikozesebwa omulundi ogusukka mu gumu.\nOmwaka oguwedde kino baakikola mu disituikiti y’e Gomba gye baasanga ng’abawala bafuna embuto olw’abalaalo abatunda ente e Maddu ne basendasenda abawala.\nBaazuula ng’ebitundu 53.4% be bafuna embuto mu Gomba. Mu mwaka guno bagenda Kalangala gye baazudde nti abavubi be basinze okufunyisa abawala embuto nga kiva ku byetaago era nga bano babawa byennyanja ne babakozesa.\nAbawala abasatu abalondeddwa mu buli ssomero baakusomesa abawala mu masomero g’e Kalangala. Ambassador Esther Nakajugo yategeezezza nti baagala okulaba ng’omuwendo gw’abaana abafuna embuto gukendeera ng’omwaka 2020 tegunnatuuka.\nYe Ronald Kaggwa yategeezezza nti omwaka gwe baakoleddeko endagaano gunaagenda okuggwaako ng’abawala bangi mu byalo bakyuse n’asaba Nakajugo okufaayo okuyingiza n’abalenzi mu nteekateeka zino kuba buli ludda lunyigirizibwa.\nYeyeamye okulaga ebintu byonna ku ntimbe za Bukedde TV1 ebinaaba mu masomero ag’enjawulo mu disitulikiti y’e Kalangala.\nAmasomero agaggyiddwaamu abaana kuliko; St Mary’s College Lugazi, Mt. St Henry’s College Namagunga, Naalya S.S, Uganda Martyrs Namugongo, Trinity College Nabbingo, Princess Diana High School e Munyonyo, Seeta High School, Buddo S.S, St. Joseph Nsambya, Kings College Buddo ne Nabisunsa Girls.


Bukedde Online - Uganda enywezezza enkolagana yaayo ne Napel\nEngeri Mukoka gye yakuluggusizza emmaali n...\n“Napel lye ggwanga omuli ebibira n’ensozi ez’omulembe abantu gye basaanye okulambula omuli n’olusozi Everest olusinga obuwanvu mu nsi yonna. Njagala kweyambisa omukisa guno ogumpeereddwa nga tuli wamu ne minisitule y’ebyobulambuzi tuyige obukodyo bwe bakozesa okufuna ssente mu byobulambuzi naffe mu Uganda tufunemu,” Sudhir bwe yategeezezza.\nOmugagga Sudhir ne abambasada Jhabindra Aryal nga baggulawo ofiisi ye. Ebifaananyi byonna bya JOSEPH MUTEBI\nGAVUMENTI ya Uganda enywezezza enkolagana yaayo ne Napel, minisita w'ensonga z'ebweru Sam Kutesa n'awa Bannayuganda amagezi okukozesa omukisa guno okutumbula ebyobulambuzi, obulunzi n'obulimi gattako ebyobusuubuzi.\n"Amawanga mangi gaagala okubeera n'ababaka abagakiikirira mu mawanga amalala naye nga tebalina busobozi.\nBwe ndaba ng'eggwanga lya Napel, lironze Sudhir Ruparelia alikiikirire mu Uganda ng'omubaka waalyo lirengedde wala kubanga ye muntu omutuufu alina obusobozi okutumbula ebyobusuubuzi n'obulambuzi mu mawanga gombi," bwatyo Kutesa bwe yagambye.\nBino Kuteesa yabyogeredde ku mukolo nnaggagga Dr. Sudhir Ruparelia bwe yabadde atongozebwa okufuulibwa omubaka (consul) wa Napel mu Uganda.\nSudhir yasoose kweyanjula ku minisitule y'ensonga z'ebweru mu butongole ng'ali ne amabasada wa Napel, Jhabindra Aryal.\nOluvannyuma bagguddewo ofiisi mw'anaakoleranga emirimu gino ku kizimbe kya Crane Chambers mu Kampala.\nOluvannyuma Sudhir yagabudde mikwano gye akabaga ku Kabira Country Club e Bukoto ku Lwokubiri ekiro.\nSudhir yagambye nti amanyi bulungi ebiyinza okugasa Bannayuganda noolwekyo nga bw'afuuse omubaka wa Napel mu Uganda, kigenda kwongera okumwanguyiza okutumbula ebyobusuubuzi n'obulambuzi mu Uganda ne Napel kuba enkolagana y'amawanga gombi yeeyongedde.\n"Napel lye ggwanga omuli ebibira n'ensozi ez'omulembe abantu gye basaanye okulambula omuli n'olusozi Everest olusinga obuwanvu mu nsi yonna. Njagala kweyambisa omukisa guno ogumpeereddwa nga tuli wamu ne minisitule y'ebyobulambuzi tuyige obukodyo bwe bakozesa okufuna ssente mu byobulambuzi naffe mu Uganda tufunemu," Sudhir bwe yategeezezza.\nYasabye Bannayuganda okukozesa omukisa guno batuukeko e Napel balabe bye bayinza okusuubulagana.\nKkooti etuteereyo akawunti kwe tussa ez'obupangisa


Bukedde Online - Cranes okumegga Congo amaanyi egasse ku wingi\nCranes okumegga Congo amaanyi egasse ku wingi\nExpress yeezimbire ku buwanguzi bwe yafunye\nBOBBY afalaasidde abazannyi be balumbe obutasalako nga battunka ne Congo Brazaville leero (Lwamukaaga) e Namboole\nOMUTENDESI wa Cranes Bobby Williamson afalaasidde abazannyi be balumbe obutasalako nga battunka ne Congo Brazaville leero (Lwamukaaga) e Namboole obuteefaananyirizaako bwe gwali ku Lwomukaaga nga bagwa amaliri 1-1 ne Senegal mu gw’okusunsulamu mu za World Cup.\nCranes erina kuwangulira ku ggoolo 2-0 okuyitamu ku luzannya oluddako mu gy’okusunsulamu mu za Afrika ez’omwaka ogujja e South Afrika.\nBuli muteebi ku bana abali mu nkambi; Emmanuel Okwi, Geoffrey Massa, Robert Sentongo ne Brian Umony, awera nti singa aweereddwa omukisa okutandika leero waakukola butaweera si kuwangula kyokka wabula okuteeba ggoolo eziwerako nga beeyunira okutuusa omupiira mu ntabwe ya Congo.\nNaye kino tekimala wabula Cranes yeetaaga abazannyi abawerako nga basamba beeyunira okuyingira entabwe ya ggoolo y’omulabe n’okukuba emipiira mu ggoolo ate ng’emabega tebeggudde kuwa mulabe kyanya kukola nnumba za mulabe ku ggoolo yaabwe.\nPulaani ya Bobby, agyetooloolezza ku kuzannyira mu kitundu kya Congo Brazaville okusinziira ku kutendekebwa wiiki eno kwe yeetooloolerezza ku kulumbisa abateebi basatu Okwi, Umony ne Massa mu kakodyo ka 4-3-3.\nSserumaga, eyateebera Cranes mu Congo.\nMassa, Umony ne Okwi boolesezza omutindo omulungi mu kutendekebwa kye ndowooza nti kyandisikiriza Bobby okubatandisa ate nze kye ndaba nti kiyinza obutayamba kuba Cranes terina muzannyi mukujjukujju azannyira emabega w’abateebi okubakolera emipiira ekibaviiriddengako okulogang’ana mu kisaawe.\nMu mbeera eno, nandisuubidde Bobby okulumbisa abateebi babiri n’aleeta Moses Oloya ne Steven Bengo ku wingi okubasaliza emipiira. Cranes yandiganyulwa okusinga okutandisa Massa, Umony ne Okwi omulundi ogumu.\nEkirala, ndaba nga kya bulabe abateebi bonsatule Bobby okubatandisa n’ateerekererayo ayinza kusitula muzannyo singa Cranes tebisoose kugitambulira bulungi nga bwe gwali ku Senegal ku Lwomukaaga Massa bwe yayingiramu n’agifunira peneti eyakyusa omuzannyo. Nnandisuubidde nti Bobby yandisigadde ku kakodyo ka 4-4-2.\nCranes boogeza bumalirivu okuyita ku Congo Brazaville ekindaze nti kye baagala bakimanyi era beetegefu okukikolerera kati kisigalidde eri bawagizi kubakwasizaako nga tuboolekeza emizira okubazzaamu amaanyi.\nBoolesezza mmotoka ne pikipiki enkadde\nKadaga alaze ekika kya sanitayiza akozesebwa okutta akawuka ka COVID19


Bukedde Online - Olutalo lwa Kato Lubwama ne Lukyamuzi luwanvuye: Agaanyi okumwetondera\nMuseveni alabudde Abamba n'Abakonzo okukomya...\nNgenda kusasula amabanja gonna agatawaanya...\nBino Kato Lubwama yabitegeezezza eggulo bwe yabadde ayitiddwa ab’akakiiko k’ebyokulonda okuwuliriza ensonga zaabwe ne Lukyamuzi.\nKato Lubwama (ku kkono). Ku ddyo, Lukyamuzi ne puliida we mu ofiisi z’akakiiko k’ebyokulonda leero ku Lwokusatu\nEYEESIMBYEWO ku kifo ky’omubaka wa Lubaga South era munnakatemba Kato Lubwama agaanye okwetondera gw’avuganya Ken Lukyamuzi.\nBino Kato Lubwama abyogeredde mu kakiiko k'ebyokulonda gye yayitiddwa ab’akakiiko okuwuliriza ensonga zaabwe ne Lukyamuzi.\nGye buvuddeko, Lukyamuzi omubaka wa Lubaga South era ng’ayagala okuddayo mu palamenti yeekubidde enduulu mu kakiiko k’ebyokulonda n’aloopa Kato Lubwama n’abawagizi be okumuvuma entakera ssaako n’okumulemesa okukuba enkung'aana ze ng’anoonya akalulu.\nLukyamuzi yasabye akakiiko k’ebyokulonda okumuwa abakuumi atambule nabo ng’agamba nti obulamu bwe buli mu matigga olw’abawagizi ba Kato abamutiisatiisa okumukolako obulabe. Kato mu kwewozaako yagambye nti ye talaba nsonga lwaki yeetondera Lukyamuzi kuba ye ng’omuntu talina kye yali amukoze.\nYagasseeko nti n’eky’abawagizi be okutiisatiisa Lukyamuzi kikyamu kubanga Lukyamuzi w’abeerera mu nkuh− haana, ne Kato abeera mu kakuyege we.\nAmyuka omwogezi w’akakiiko k’ebyokulonda Paul Bukenya yategeezezza nti akakiiko kalina omulamuzi wa kkooti enkulu atuula ku ofiisi zaabwe era y’alamula ensonga z’abeesimbyewo.\nFayiro ya Kitatta ewedde


Bukedde Online - Bannayuganda beesunze kulaba ku kya World Cup\nAb'ekika ky'effumbe banoonya z'akwekulaakulanya...\nBANNAYUGANDA bagenda kufuna omukisa ogulaba ku kikopo kya World Cup. Ekikopo kigenda kussibwa ku kisaawe kya Cricket Oval e Lugogo nga March 6.\nKaheru (ku kkono), Limo ne Muramagi.\nGuno gwakubiri nga kireetebwa mu Uganda ng'ogwasooka gwali mu 2009 nga beetegekera World Cup eyali egenda okubeera mu South Afrika mu 2010.\nEkikopo kino kyakutalaaga amawanga 50 mu nsi yonna, nga 10 ku gano ga mu Afrika.\nAmalala kuliko; Ethiopia, Kenya, Mozambique, South Afrika, Sudan, Ivory Coast, Misiri, Nigeria ne Senegal. Uganda yafunye omukisa, oluvannyuma lwa kkampuni ya Coca Coca Uganda okutuukiriza ebisaanyizo ku ntambuza yaakyo.\nAkulira bakitunzi mu Coca Cola Uganda, Maggie Kigozi, yagambye nti ekikopo kyakuyisibwa mu ngeri ya kikungu, nga kitambuzibwa mu nnyonyi yaakyo, era kituukira mu maka g'Obwapulezidenti, gye kijja okuggyibwa kitwalibwe e Lugogo.\n“Teri akkirizibwa kukikwatako okuggyako okwekubisizaako ebifaananyi, ng’abakireese bwe banaategeka.\nSsaabawandiisi w'akakiiko akavunaanyizibwa ku mizannyo mu ggwanga (NCS), Nicholas Muramagi, yasiimye Coca Cola olw’okutumbula omupiira mu Uganda n'agamba nti abasambi bangi abayise mu mpaka z'amasomero ze bazze bategeka kati emyaka 25.\n“Abasambi abato ekikopo kibawa okwegomba ne bongera okutumbula ttalanta.\nKiyamba n'okutumbula ebyobulambuzi n’okuteeka Uganda ku mwanjo mu nsi yonna,” Muramagi bwe yategeezezza. Abalala abaabaddewo kuliko; Simon Kaheru, omwogezi wa Coca Cola ne Miriam Limo, kitunzi wa kkampuni eno.\nCoca Cola era etaddewo akazannyo abantu 12 mwe banaafunira omukisa okugenda e South Afrika bajjire ku nnyonyi okunaabeera ekikopo.\nBannayuganda 6 baakuyimba ku ntujjo y’okulaga World Cup


Bukedde Online - Ku myaka 50 siyosa kweyoteza buli mwezi\nEmpuliziganya kikulu mu bufumbo ng’omu ali ku kyeyo\nBy’okola okwewala ekyeyo okusattulula obufumbo bwammwe\nOmusajja amalako weepimire ku luyimba\nBrenda nvaako nze nfi ira ku bakazi beeru - Chris Evans\nKu myaka 50 siyosa kweyoteza buli mwezi\nBlue tooth: Tekinologiya akutaasa ku banyakula...\n'Omuzimbi yansaba nfuke mu musingi ne hhaana,...\nBy FORTUNATE NAGAWA\nDOROTHY Kawuma, 50 abeera Kasangati. Mukyala mufumbo, bba ye Charles Mutumba Kawuma. Obufumbo babumazeemu emyaka 30.\nMuky. Kawuma mu biseera bye eby’eddembe. Ku kkono ng'ali mu saluuni ye\nYe nnannyini saluuni ya Muky. Kawuma Ladies Centre mu Kampala. Ayooyoota abakyala wamu n’okwambaza abagole.\nKuno agattako okulima n’okulunda. Mukyala muzadde ng’alina abaana 12. Wabula emirimu tegimugaana kweyooyoota era bw’omulaba oyinza obutamuwa myaka gy’alina.\nOkola otya okukuuma endabika yo?\nEkisooka, okwerabirira nkitwala nga kintu kikulu kubanga n’omulimu gwe nkola omuntu okusobola okukukkiririzaamu naawe kennyini olina okubeera ng’olabika bulungi. Nfaayo ku mmere gye ndya, ate nnyiikira okulya ebibala nga ffene, ebikajjo n’ebirala.\nEkirala nfuna otulo otummala era buli lunaku essaawa 3:00 ez’ekiro zinsanga mu buliri, olwo ne nzuukuka ku ssaawa 11:30 ku makya.\nBukodyo ki bw’okozesa obukuumye saluuni yo?\nOkukuuma omutindo kintu kikulu nnyo. Ennyaniriza ya bakasitoma bange ebaleetera okuwulira nga ddala bali mu kifo ekituufu. Ate sirina kintu kye seenyigiramu wadde nnina abakozi.\nWano ng’ali ne muwala we.\nKusoomoozebwa ki kw’osinze okusanga mu mulimu guno?\nSaluuni si kintu kyangu ng’abantu bwe balowooza. Okusoomoozebwa kwe nsinze okusanga kwe kusomesa omwana gw’olinamu essuubi ly’okukukolera ate n’agenda. Kino si kibi kubanga naye aba anoonya ssente naye oba olina ate kukwata mulala.\nBiki by’okolera omwami wo ebikuumye obufumbo bwammwe okumala emyaka 30?\nEkisooka buli omu awa munne emirembe era ke kanyiriro kano. Ekirala omukwano gwaffe guyimiridde nnyo ku kwagalana, okwewa ekitiibwa n’okusonyiwagana.\nEmirimu gyo n’amaka obikwataganya otya?\nObudde kintu kikulu nnyo mu bulamu bwange era nfuba okulaba nga buli kye nkola nkikola mu budde. Nzuukuka ku ssaawa 11:30 ne ntegekera omwami wange ekyenkya, ne nnongoosa mu bisolo byange bye nkuumira awaka. Ssaawa 4:00 zinsanga ku saluuni. Nnina ente naye waliyo abakozi abazirabirira nze ηηendayo ku Ssande.\nOfuna ddi obudde obubeerako n’abaana?\nAbaana abasinga bakulu era abamu nkola nabo ku saluuni.\nNg’alaga ezimu ku nte z’alunda.\nKintu ki ekisinga okukuwa emirembe ?\nAbantu ba famire yange bwe babeera nga balamu bulungi ate nga bamanyi Katonda okuva ku muto okutuuka ku mukulu kimpa essanyu lingi. Ekirala buli lwe ndaba nga saluuni yange buli lunaku waliwo omuntu omupya ayitiddewo kinsanyusa.\nMisono ki gy’osinga okwambala?\nNjagala okwambala ebiteeteeyi wabula n’ebitengi binkolera. Wabula ku mikolo nnyambala gomesi.\nKintu ki ky’otoyinza kumalako mwezi nga tokikoze?\nSimalaako mwezi nga sisiibye. Ekirala buli mwezi nteekwa okweyoteza okusobola okukuuma olususu lwange nga lulabika bulungi.\nOlususu olusiiga ki okusigala nga lwaka?\nOlususu lwange luwulira mangu ebizigo era nneewala okulusiiga eby’amaanyi kuba biyinza okulwokya. Ekimu ku bye nnyiikira okukola kwe kunywa amazzi.\nNg’ategeka ebiwata by’aliisa ente ze.\nOsinga kuwoomerwa mmere ki?\nMpoomerwa amatooke, enkoko n’ekinyeebwa lwakuba omusawo yaηηaana okubirya.\nBiruubirirwa ki by’olina mu bulamu ng’omukyala?\nEkiruubirirwa kyange kukola nnyo nsobole okuleka erinnya.\nMuntu ki gw’otoyinza kwerabira mu bulamu bwo?\nMaama omukadde Esther Mubazi.\nKirowoozo ki ky’olina eri bakyala banno?\nBeekwase Katonda kubanga tewali mbeera gy’atasobola. Ekirala buli mukyala yandifunye ky’akola okusobola okukwataganyizako omwami we bazimbe amaka\nAbaana ba Tamale Mirundi babiri batikkiddwa\nMinisitule y'ebyobulambuzi efunye bbaasi ez'okusaabaza abalambuzi\nNkola tomato soosi n’okupakira ebirime ne nfuna ssente\nEBYENFUNA BIKAAYE; Bosco Muwonge atunze ebizimbe 6\nBy’okolera omusajja n’akuwa ne by’otomusabye\nEmpuliziganya kikulu mu bufumbo...\nWADDE ssente omuntu asobola okuzifunira mu Uganda, kizibu kino okukikakasa abantu abamu y’ensonga lwaki buli olukya...\nBy’okola okwewala ekyeyo okusattulula...\nRACHEAL 49, yaakamala emyaka 15 mu bufumbo era balina abaana basatu. Emirimu agikolera bweru wa Uganda, wabula...\nOmusajja amalako weepimire ku luyimba...\nOMUSAJJA amalako alina kwepimira ku luyimba lw’oku leediyo. Bw’ossaako oluyimba naawe n’otandika akaboozi, n’okooyera...\nBrenda nvaako nze nfi ira ku bakazi...\nOMUYIMBI Chris Evans ayanukudde omuwala manya omukazi Brenda Nafula eyabadde ku pulogulaamu y’Abanoonya ku Bukedde...\nAbakungu ba poliisi bakyusiddwa...\nAbakungu ba poliisi bakyusiddwa


Bukedde Online - Baminisita b’e Mmengo babayiyeemu kapyata\nSsaabalabirizi omulonde Dr. Stephen Kazimba...\nBAMINISITA ba Kabaka baayiriddwaamu emmotoka ensajja okubanguyiza emirimu gy'Obwakabaka. Kyategeezeddwa nti emmotoka zino ekika kya TOYOTA HILUX SURF zaaguliddwa mu nteekateeka ya Katikkiro okuzza Obuganda ku ntikko n'omulembe omuggya ogwaleeteddwa Katikkiro Charles Peter Mayiga.\nEzimu ku mmotoka za baminisita ba Kabaka empya ezaabaweereddwa.\nEmmotoka kino ziri ku nnamba ekyali empya (UBF....) zaaguliddwa 14 era zaakuweebwa baminisita ba Kabaka 14 olwo batandike okutambuza emirimu awatali kibakugira. Omwogezi w'Obwakabaka, Noah Kiyimba nga y'omu ku baafunye ku mmotoka zino yategeezezza nti Ssaabasajja ye yasiimye enmotoka zino ne zigulibwa.\n"Emmotoka zino twatumya 14 naye mu kiseera kino twakafunako musanvu naye n'endala zituuka ekiseera kyonna," bwatyo Kiyimba bweyalambuludde.\nMu balala abaafunye kapyata zino kuliko minisita w'ebyobulimi Hajji Kakomo, Mariam Namayanja owensonga z'ettaka, Henry Sekabembe Kiberu ow'abavubuka, emizannyo n'okwewummuzaamu n'abalala.\nEmmotoka ya minisita Noah Kiyimba bw’efaanana emabega.\nZAABADDEKO AKABONERO KA BUGANDA\nMu kusooka, emmotoka zino zaaleteddwa nga ziriko akabonero ka Buganda (Buganda Emblem) akamanyiddwa nti kabeera ku mmotoka ya Kabaka yokka era zaakubiddwa ebifaananyi nga zisimbye ku Bulange e Mmengo ku Mmande ewedde nga zirina akabonero kano.\nEnsonda e Mmengo zaategeezezza oluvannyuma lwa baminista okulaba akabonero kano, beewunaganyizzaamu nga kijja kubalabisa bulala okuvuga emmotoka okuli akabonero akamanyiddwa nti kabeera ku mmotoka emu yokka mu Buganda eya Kabaka.\nEkirala, n'engeri gye kaabadde kassiddwako nga tefaananye bulungi kuba kaabadde kassiddwa ku boneti ya mmotoka.\nKigambibwa nti oluvannyuma lw'okwegeyaamu, baasazeewo emmotoka bazizzeeyo akabonero bakaggyeko era bwe gwabadde. Bukedde yazzeemu okulaba mmotoka zino ku Lwokubiri e Bulange nga zonna obubonero bwaggyiddwako era nga bannyinizo bazisimbye bulungi mu bifo byabwe.\nKu nkomerero y’omwezi February 22, 2019), Kabaka Mutebi II yakola enkyukakyuka mu kabineti okuva ku Baminisita 25 okudda ku 14 okusobola okwanguya obuwereeza eri Obuganda.\nNg’ayogera ku nkyukakyuka zino, Katikkiro Charles Peter Mayiga yategeeza nga kino bwekyakolebwa okukendeeza enkola y’Obwannakyewa nga batandikira ku mutendera gwa baminisita.\nMu baminisita abaasigalawo baweebwa ekiragiro ky’okukola emirimu gy’Obwakabaka essaawa munaana buli lunaku buli wiiki nga kino kitegeeza nti bangi ku bbo obuvunanyizibwa bwe balina mu bitongole ebirala nga baalina okubuvaako okusigala ku mirimu gy’Obwakabaka.\nBaminisita bano okubagulira emmotoka y'emu ku nteekateeka y'okussa mu nkola enkola ey'okumalawo obwannakyewa olwo baminisita bakole nnyo ate nga basasulwa bulungi.


Okutegeera “Babulooni Ekinene” - Omukutu Omutongole ogw’Abajulirwa ba Yakuwa ku Internet\nEKITABO ky’Okubikkulirwa kirimu ebigambo ebirina amakulu ag’akabonero. (Okubikkulirwa 1:1) Ng’ekyokulabirako, kyogera ku mukazi alina erinnya “Babulooni Ekinene” ku kyenyi kye. Omukazi ono agambibwa okuba ng’atudde ku “bibiina n’amawanga.” (Okubikkulirwa 17:1, 5, 15) Okuva bwe wataliiwo mukazi ayinza kukola ekyo, Babulooni Ekinene kiteekwa okuba nga kya kabonero. Kati olwo, omwenzi ono ow’akabonero akiikirira ki?\nMu Okubikkulirwa 17:18, omukazi y’omu ow’akabonero ayogerwako nga “[e]kibuga ekinene ekirina obwakabaka ku bakabaka b’ensi.” Ekigambo ‘ekibuga’ kitegeeza ekibiina ky’abantu ekitegeke obulungi. Okuva ‘ekibuga ekinene’ kino bwe kirina obuyinza ku “bakabaka b’ensi,” omukazi ayitibwa Babulooni Ekinene ateekwa okuba ekibiina eky’amaanyi ennyo eky’ensi yonna. N’olwekyo, kituukirawo okukiyita obwakabaka obw’ensi yonna. Bwakabaka bwa kika ki? Obwakabaka obw’eddiini. Weetegereze engeri ebyawandiikibwa ebimu ebiri mu kitabo ky’Okubikkulirwa gye bitusobozesa okutegeera kino.\nObwakabaka buyinza okuba obw’eby’obufuzi, obw’eby’obusuubuzi oba obw’eby’eddiini. Omukazi ayitibwa Babulooni Ekinene si bwakabaka bwa bya bufuzi kubanga Ekigambo kya Katonda kigamba nti “bakabaka b’ensi,” oba bannabyabufuzi, ‘beenda’ naye. Obwenzi bwe, bwoleka omukago gw’akoze n’abafuzi b’ensi eno era kino kiraga ensonga lwaki ayitibwa “omwenzi omukulu.”—Okubikkulirwa 17:1, 2; Yakobo 4:4.\nBabulooni Ekinene tekisobola kuba bwakabaka bwa bya busuubuzi kubanga “abatunzi,” abakiikirira enteekateeka y’eby’obusuubuzi, bajja kukuba ebiwoobe nga kizikirizibwa. Mu butuufu, bakabaka b’ensi n’abatunzi boogerwako ng’abatunuulira Babulooni Ekinene nga bali “wala.” (Okubikkulirwa 18:3, 9, 10, 15-17) N’olwekyo, kituukirawo okugamba nti Babulooni Ekinene si bwakabaka bwa bya bufuzi oba bwa bya busuubuzi wabula bwa bya ddiini.\nEkirala ekiraga nti Babulooni Ekinene bwakabaka bwa ddiini kye kyawandiikibwa ekigamba nti abuzaabuza amawanga gonna ‘n’obulogo’ bwe. (Okubikkulirwa 18:23) Okuva obulogo obw’engeri yonna bwe bukubirizibwa emyoyo emibi, tekyewuunyisa nti Baibuli eyita Babulooni Ekinene “ekisulo kya balubaale.” (Okubikkulirwa 18:2; Ekyamateeka 18:10-12) Obwakabaka buno era bwogerwako ng’obuziyiza eddiini ey’amazima era obuyigganya “bannabbi n’abatukuvu.” (Okubikkulirwa 18:24) Mu butuufu, Babulooni Ekinene kikyayira ddala eddiini ey’amazima ne kituuka n’okuyigganya era n’okutta “abajulirwa ba Yesu.” (Okubikkulirwa 17:6) N’olwekyo, omukazi ono ayitibwa Babulooni Ekinene akiikirira obwakabaka bw’eddiini ez’obulimba eziri mu nsi yonna, eziwakanya Yakuwa Katonda.


Bayibuli Yawandiikibwa Tusobole Okugitegeera\nOMUTWE OGULI KUNGULU Lwaki Kikulu Okutegeera Ebiri mu Bayibuli?\nOMUTWE OGULI KUNGULU Kisoboka Okutegeera Bayibuli\nOMUTWE OGULI KUNGULU Ebinaakuyamba Okutegeera Bayibuli\nOmutume Peetero Ye Paapa Eyasooka?\nABASOMI BAFFE BABUUZA Obulombolombo Obukolebwa ku Ssekukkulu Bwasibuka Wa?\nBISOME MU Afrikaans Albanian Amharic Armenian Aymara Baoule Batak (Toba) Bicol Bulgarian Cakchiquel (Central) Catalan Cebuano Chichewa Chinese (Simplified) Chinese (Traditional) Chitonga Chitumbuka Chiyao Chokwe Chol Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hausa Hebrew Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Lhukonzo Lingala Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Mambwe-Lungu Maya Mazatec (Huautla) Moore Myanmar Nahuatl (Guerrero) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Quechua (Bolivia) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nOmunaala gw'Omukuumi | Ddesemba 2015\nEBIKWATAGANA N’EBIRI KUNGULU | KISOBOKA OKUTEGEERA BAYIBULI?\nKisoboka Okutegeera Bayibuli\nBayibuli yawandiikibwa dda nnyo. Yatandika okuwandiikibwa mu Buwalabu emyaka nga 3,500 emabega. Mu kiseera ekyo, obwakabaka obuyitibwa Shang dynasty we bwabeererawo mu China, era waayitawo emyaka nga lukumi enzikiriza ya Bbuda n’eryoka etandikibwawo mu Buyindi.—Laba akasanduuko “ By’Osaanidde Okumanya ku Bayibuli.”\nBayibuli eddamu ebibuuzo abantu bangi bye batera okwebuuza\nEkitabo bwe kiba eky’okuganyula abantu, kirina okuba nga kyangu okutegeera era ng’ebikirimu bikwata ku bulamu bwabwe. Bayibuli bw’etyo bw’eri. Eddamu ebibuuzo bye tutera okwebuuza mu bulamu.\nNg’ekyokulabirako, wali weebuuzizzaako nti, ‘Lwaki twatondebwa?’ Abantu bamaze emyaka nkumi na nkumi nga beebuuza ekibuuzo ekyo. Kyokka ekibuuzo ekyo kiddibwamu mu ssuula ebbiri ezisooka mu kitabo kya Bayibuli eky’Olubereberye. Mu ssuula ezo, Bayibuli eyogera ku ebyo ebyaliwo ku “lubereberye,” emyaka buwumbi na buwumbi emabega; ekiseera ebintu byonna lwe byatondebwa nga mw’otwalidde ensi, n’emmunyeenye. (Olubereberye 1:1) Ate era, Bayibuli ennyonnyola engeri Katonda gye yateekateekamu ensi esobole okubeerako ebintu ebiramu, engeri abantu gye baatondebwamu, era n’ensonga lwaki baatondebwa.\nYAWANDIIKIBWA MU NGERI ETEGEEREKEKA OBULUNGI\nBayibuli erimu obulagirizi obutuyamba okugonjoola ebizibu bye tufuna, era obulagirizi obwo butegeerekeka bulungi. Ekyo kiri bwe kityo lwa nsonga bbiri.\nEsooka, abaawandiika Bayibuli baakozesa ebigambo ebyangu okusoma n’okutegeera. Mu kifo ky’okukozesa ebigambo ebitategeerekeka, baakozesa ebigambo bye tutegeera obulungi. N’ebintu ebyandibadde ebizibu okutegeera baabinnyonnyola nga bakozesa ebigambo ebya bulijjo era ebyangu okutegeera.\nOkugeza, Yesu yakozesa ebyokulabirako abantu bye baali bamanyi obulungi, bye yali abayigiriza bisobole okubatuuka ku mitima. Ebimu ku byokulabirako bye yakozesa bisangibwa mu Njiri ya Matayo, mu ssuula 5 okutuuka ku 7. Omuwandiisi omu yagamba nti ebigambo bya Yesu ebyo “bya muganyulo nnyo gye tuli,” era n’agamba nti ekigendererwa kyabyo “si kutubuulira bigambo bingi, wabula okutulaga engeri gye tusaanidde okweyisaamu.” Ebigambo ebyo osobola okubisoma mu ddakiika 15 oba 20 zokka, kyokka ojja kukiraba nti byangu okutegeera era birimu eby’okuyiga bingi.\nEkintu ekirala ekifuula Bayibuli okuba ennyangu bye bintu by’eyogerako. Bayibuli teri ng’ebitabo eby’enfumo. Ekitabo ekiyitibwa The World Book Encyclopedia kigamba nti, ebintu ebisinga mu Bayibuli ‘bikwata ku bantu ab’ebitiibwa n’abantu aba bulijjo, ebizibu bye baayitamu, essuubi lye baalina, obunafu bwabwe, n’ebyabaleeteranga essanyu.’ N’olwekyo, kyangu okutegeera ebikwata ku bantu abo era n’okumanya bye tuyinza okubayigirako.—Abaruumi 15:4.\nBULI MUNTU ASOBOLA OKUGIFUNA\nOmuntu okusobola okutegeera ebiri mu kitabo, kirina okuba nga kyawandiikiddwa mu lulimi lw’amanyi. Leero kumpi buli muntu asobola okusoma Bayibuli mu lulimi lw’ategeera obulungi k’abeere mu kitundu ki eky’ensi. Ekyo kisobose kitya?\nOkuvvuunula. Bayibuli yasooka kuwandiikibwa mu Lwebbulaniya, mu Lulamayiki, ne mu Luyonaani. Olw’ensonga eyo, bantu batono nnyo abaali basobola okugisoma. Abantu aboogera ennimi endala okusobola okugisoma, kyali kyetaagisa okugivvuunula. Olw’omulimu ogw’ettendo abavvuunuzi gwe bakoze, leero waliwo Bayibuli mu bulambalamba oba mu bitundutundu mu nnimi nga 2,700. Kino kitegeeza nti abantu abasukka mu 90 ku buli 100 basobola okusoma Bayibuli mu lulimi lwabwe.\nOkukuba mu kyapa. Bayibuli yasooka kuwandiikibwa ku bintu ebyonooneka amangu gamba nga ku maliba ne ku bitoogo. Okusobola okukakasa nti obubaka obuli mu Bayibuli bukuumibwa, Bayibuli yakoppololwanga n’obwegendereza. Ebiwandiiko ebyo byabanga bya bbeeyi era abantu abaali basobola okubigula baabanga batono. Naye Johannes Gutenberg bwe yayiiya ekyuma ekikuba ebitabo emyaka egisukka mu 550 egiyise, Bayibuli yeeyongera okubunyisibwa. Okusinziira ku kunoonyereza okumu, Bayibuli ezikubiddwa mu bulambalamba oba mu bitundutundu zisukka mu buwumbi butaano.\nTeri kitabo kirala kya ddiini kye tuyinza kugeraageranya ku Bayibuli bwe tulowooza ku bintu ebyo. Mu butuufu, engeri Bayibuli gye yawandiikibwa etusobozesa okutegeera ebigirimu. Kyokka oluusi kiyinza okukuzibuwalira okutegeera ebiri mu Bayibuli. Naye obuyambi oyinza kubuggya wa? Onooganyulwa otya bw’onoosoma Bayibuli? Weeyongere okusoma akatabo kano ofune eby’okuddamu mu bibuuzo ebyo.\nBy’Osaanidde Okumanya ku Bayibuli\nBayibuli erimu ebitabo ebitukuvu 66.\nErimu ebyafaayo, amateeka, obunnabbi, ebitontome, engero, ennyimba, n’amabaluwa.\nYatandika okuwandiikibwa mu mwaka gwa 1513 E.E.T.,* n’emalirizibwa mu mwaka gwa 98 E.E., gye myaka egisukka mu 1,600.\n*E.E.T., kitegeeza Embala Eno nga Tennatandika, ate E.E., kitegeeza Embala Eno.\nYawandiikibwa abasajja nga 40 nga baluŋŋamizibwa Katonda.\nDdesemba 2015 | Kisoboka Okutegeera Bayibuli?\nOMUNAALA GW'OMUKUUMI Ddesemba 2015 | Kisoboka Okutegeera Bayibuli?\nBayibuli ku Mukutu Gwaffe\nWa We Tusobola Okufuna eby’Okuddamu mu Bibuuzo Ebikulu Ennyo mu Bulamu?


Bukedde Online - Ng’enda kubeera musawo atasosola\nEyali Minisita omubeezi ow'ebyobulimi Vicent Nyanzi adduukiridde...\nAbadde asomesa abaana mu nkukutu Poliisi emukutte\nBella, ono ye taata bulamu?\nEno ennyambala nayo erwaza Coronavirus\nNg’enda kubeera musawo atasosola\nEssanyu n’ebinyiizo ebibaawo ku Valentayini...\nAdded 20th February 2020\nFFIRIMU ki eyo gy’olaba ekututte ebirowoozo? Ekinsanyusizza okitegedde nti bwe mba ndaba ka “After” saagala anzigya ku mulamwa kuba ne bwenkalaba emirundi kikumi sikakoowa. Ofaayo bw’ombuulira ku mannya go? Nze Jemimah Nakiberu mbeera Ndejje\nFFIRIMU ki eyo gy’olaba ekututte ebirowoozo? Ekinsanyusizza okitegedde nti bwe mba ndaba ka “After” saagala anzigya ku mulamwa kuba ne bwenkalaba emirundi kikumi sikakoowa. Ofaayo bw’ombuulira ku mannya go? Nze Jemimah Nakiberu mbeera Ndejje.\nJemi ng’oli musanyufu wasemba ddi okukaaba? Nze nkaaba nnyo kati siyinza kukulimba ddi lwe nasemba.\nKintu ki ekiyinza okukukaabya n’omala olunaku lulamba? Kasita mbeera nga nnanyiizizza bazadde bange kinnuma kuba njagala nnyo okubeera nga ndi musanyufu nabo buli kiseera.\nNg’oggyeeko okufumbira bazadde bo emmere, okola mulimu ki omulala? Ndi muyizi ku ttendekero erimu mu Kampala era nsoma busawo.\nBw’onoomala okusoma n’ofuuka omusawo, kintu ki ky’otolikola? Nze sirisosola mu balwadde; omwavu n’omugagga njakubayisa kye kimu.\nOlowooza lwaki abawala abamu balemwa okutuuka ku birooto byabwe oluusi ne batamalako na misomo gyabwe? Abawala okwagala ennyo ssente ezaamangu kibasudde ku bizibu era mbasaba bakomye okwagala eby’obwereere.\nAbasajja abaganza abaana b’amasomero olowooza beetaaga kibonerezo ki? Ekikulu ndi mukyala mukkiriza ate Bayibuli tetukkiriza kusalira bantu bannaffe misango wadde nga nkivumirira.\nNg’oggyeeko okuseka kintu ki ky’otosobola kumalako lunaku nga tokirowoozezzaako? Buli lunaku ntwala akadde okusabira bazadde bange n’eggwanga lyange. Ku mubiri gwo kiki kye wandisabye Katonda akwongereko ssinga wabaddewo omukisa gw’okumusanga? Haaahaaa, nandimusabye annyongere ku ntumbwe.\nWaηηambye oli mukyala mukkiriza, bwemba nga nkwagadde biki by’oyinza okusinziirako okunzikiriza? Mu byonna omuntu atya Katonda asinga abagagga abalina kalina era olina okuba ng’okulembeza Katonda wadde kati si kye kiseera ekituufu nkyali ku mulamwa gwa misomo.\nNg’enda kubeera musawo atasosola Birungi ki by’oyigira ku maama wo nga bw’olikula naawe ojja kufuba okulaba ng’abaana bo obibayigiriza? Ekisooka maama wange mukyala mukozi, mumalirivu ate alina empisa.\nEbyo byonna nkakasa mbirina era ne bwe ndiba nfunye abaana ndi bibayigiriza. Kale tumirayo abantu basatu.\nAbayimbi ba kkwaaya ya Golden Gate ekulirwa taata wange Mw. Kizito, muganda wange Kizito ne mukwano gwange Trevor.\nEyali Minisita omubeezi ow'ebyobulimi Vicent Nyanzi adduukiridde ebitongole bya Gavument\nNfa ku mutindo, si bungi oba bunene\nBaatugatta ne baze e Namirembe ate baddamu batya ne bamugatta mu kkanisa y’emu!\nEyali Minisita omubeezi ow'ebyobulimi...\nAbadde asomesa abaana mu nkukutu...\nEno ennyambala nayo erwaza Coronavirus...\n‘Ziza Bafana okudda engulu asooke...\n‘Ziza Bafana okudda engulu asooke ave ku bitamiiza


Bukedde Online - EMMA OKWI: Yanga y'e Tanzania emukubye mu mbuga lwa kugifera\nEMMA OKWI: Yanga y'e Tanzania emukubye mu mbuga lwa kugifera\nEnte yaakuloopa Enkerebwe lwa kuzannyisa batalina layisinsi\nKCCA FC efuumudde Bbengo n'ekomyawo Ntege\nEGGULO (Lwamukaaga), Cranes yattunse ne Ghana mu mpaka z’okusunsulamu abaneetaba mu kikopo kya Afrika omwaka ogujja, ng’omuteebi waayo Emma Okwi abbinkana n’omusango abakungu ba Yanga African gwe baamuwaabidde.\nBya HUSSEIN BUKENYA\nWiiki ewedde, Okwi yeegasse ku Simba ku ndagaano ya myezi mukaaga ekyatabudde aba Yanga ne bamuwaabira mu kibiina ekitwala omupiira mu Tanzania (TFF) nga bamuvunaana okwegatta ku Simba ng’akyalina endagaano ya myaka ebiri nabo.\nSsentebe wa Yanga, Yusuf Manji yategeezezza ku mukutu gw’amawulire ogwa Citizen nti, “Okuggyako nga Okwi asasudde doola 500,000 (akawumbi kamu n’obukadde 300 mu za Uganda)tetugenda kumukkiriza kuzannya mupiira mu Tanzania kuba akyalina endagaano yaffe era CAF ne FIFA ensonga bazimanyi.”\nOkwi yeegatta ku Yanga mu December wa 2013 ng’ava mu SC Villa.\nOmuteebi wa Cranes, Geoffrey Massa yeeyanjudde mu kutendekebwa e Lugogo wansi w’omutendesi Frank ‘Video’ Anyau n’abazannyi abaasigala mu nkambi ng’awaga. Cranes ezannya Guinea ku Lwokusatu.\nEMMA OKWI: Yanga y’e Tanzania emukubye mu mbuga lwa kugifera\nBino tebirina kubula mu luggya olwâ€™omulembe\nAmateeka amapya ku bipande by\nBayitiddwa okuggyibwako omusaayi ku by'amagumba agaaziikuddwa ewa Tuweereza\nTebakwataganye na bya kukebera magumba agaasangiddwa ewa Tuweereza\nMuganda wa Brig. Kasirye Ggwanga aluyiseeko


Bukedde Online - Akulira essomero eryayidde bamukutte lwa bulagajjavu\nAba Bbanka Enkulu batunudde ebikalu mu Palamenti...\nPoliisi ekutte mwannyina w’eyattiddwa e Matugga...\nMINISITA w’ebyenjigiriza Janet Kataha Museveni yagenze kipayoppayo mu nnyonyi ya nnamunkanga e Manya, Kifamba mu disistulikiti y’e Rakai okusaasira ku baakoseddwa n’okumanya ekituufu ekyabaddewo.\nJanet Museveni ( wakati), Omusumba w’e Masaka John Baptist Kaggwa ( ku ddyo) ng’addiriddwa omukulu w’essomero Nsubuga eyakwatiddwa. Ku kkono ye minisita Kasolo.\nYayaniriziddwa Omusumba w’e Masaka John Baptist Kaggwa n’abakungu abalala okwabadde minisita Kasolo, ssentebe wa Rakai Benon Mugabi, omubaka Kasamba n’abalala.\nJanet Museveni yeevuumbye akafubo n’abamu ku bazadde b’abaana abaafudde ng’akafubo kano tekatakkiriziddwaamu bannamawulire nga keetabiddwamu\nn’abakulu b’essomero lino era oluvannyuma n’asisinkana abantu bonna n’abaana b’essomero.\nYavumiridde ekikolwa ky’okusibira abaana munda mu bisulo n’agamba nti byali tebyetaagisa ku nziji z’ebisulo by’abaana.\nYagambye nti abaakikoze bajja kukwatibwa bavunaanibwe era ekikolwa kino bajja ku kisasulira ne mu maaso ga Katonda.\nKyokka yasabye abazadde okufaayo nabo okussaamu abaana baabwe empisa nti kijja kuba kibi nnyo bwe kinaazuulibwa nga ddaala be baakoze ekikolwa kino.\nYasuubizza okuyaambako ku balwadde abali mu ddwaaliro kwossa abazadde abafiiriddwa abaana baabwe mu ngeri eneesoboka.\nOMUKULU W’ESSOMERO AGGALIDDWA\nOluvannyuma lw’omukulu w’essomero Henry Nsubuga okukunyizibwa Minisita Museveni ku ky’aviiriddeko abaana okufa mu ngeri eno.\nYamunnyonnyodde nti ku Lwokunaa oluwedde abaana ba Pulayimale erinaanyewo baalaba omuntu eyakooleza egimu ku mifaliso gy’abaana kyokka n’adduka yadde ng’ensonga eno teyasobola kugitegezaako bakulu mu byokwerinda.\nOno oluvannyuma lwa Minisita okusiibula yakwatiddwa abeebyokwerinda naggalirwa ku poliiis positi y’e Manya nga kigambibwa nti ekyamukwasizza kulagajjalira buvunaanyizibwa bwe ng’omukulu w’essomero ku mbeera y’okutiisibwa okwokya\nessomero kyokka n’atabaako ky’akolawo.\nOmu kubali ku kakiiko akafuga essomero lino, Rose Nalubowa kino akissa ku baana.\nYategeezezza nti oluvannyuma lw’okugezaako okwokya ekisulo ku Lwokuna baatandika okutya ku mbeera eyinza okuddirira ku ssomero ng’era baabadde baakutuuza\nlukiiko olufuga essomero ku Mmande ate bwagenze okukya ng’essomero lyokeddwa.\nMu kiseera kino n’abakungu mu byokwerinda okwabadde Minisita w’obutebenkevu, Gen. Elly Tumwiine, kwossa akulira ekitongole ekikessi, Col. Bagyenda Kaka, nabo baatuuseeko ku ssomero lino okwetegereza embeera n’okwongera okuwa abeebyokwerinda amaanyi okusobola okukola okunoonyereza ku baabadde emabega\nWabula Gen.Tumwine yagambye nti abaakoze ekikolwa kino batujju abeetaaga amaanyi agenjawulo okunoonyerezaako okumanya ekigenderwa kyabwe!\nOmusumba w’essaza ly’e Masaka, John Baptist Kaggwa yennyamidde olw’ekikolwa ekyatuuse ku ssomero n’okutwaliramu obulamu bw’abaana abato abatalina\nmusango n’agamba nti kibakubye wala ng’Eklezia evunaanyizibwa ku ssomero lino.\nOmwogezi wa poliisi mu ggwanga, Emilian Kayima n’abakungu ba poliisi abalala ab’oku ntikko we bwazibidde eggulo ng’amakanda bakyagasimbye ku ssomero okwongera\nokuzuula ekituufu n’okuyigga abatemu.\nOmuliro ogwatta ab'e Buddo 20\nGuno si gwe mulundi ogusoose omuliro okwokya ne gutta abaana ekirindi. Mu April 2008 omuliro gwakwata ekisulo kya Nassolo ku Budo Junior School ne gutta abayizi 20.\nEnnaku ezaddako byali biwoobe, miranga n’okwazirana. Pulezidenti Museveni yalambula ekifo n’okusaasira abazadde. Nga April 13, essomero lyaggalawo.\nMuseveni yakunya omukulu w’essomero era abaana abaasimattuka ne bamunyumiza bye baayitamu. Ennaku ezaddako byatambula bwe biti:\nApril 15: State House yasindika abakugu okukola okunoonyereza okwenjawulo era baakunya omukuku w’essomero eyaliwo Dr. Livingstone Ddungu n’omumyuka we Moses Ssewalu n’abasomesa abamu.\nApril 15, 2018; ekibiina kya Save the Children in Uganda kyasaba Gavumenti esseewo enkola erambika ebyobulamu bw’abaana mu masomero.\nApril 17, 2008: poliisi ekunya eyali omukulu w’essomero Dr. William Kayongo, ekwata abaali abakuumi 10 ne metulooni.\nApril 22, 2008: Abakugu abeekebejja ekifo awaddiziddwa omusango (forensic) balemwa okuzuula ekituufu ekyavuddeko omuliro.\nApril 23, 2008: Metulooni Damalie Basirika n’abakuumi bana basimbibwa ku kkooti ne babasomerwa omusango gw’okulagajjalira omulimu gw’okukuuma abayizi bwe batyo ne basindikibwa e Luzira.\nMay 1, 2008: Abazadde b’e Budo beekunga bawawaabire essomero.\nMay 5, 2008: Metulooni Damalie Basirika yaddamu okulabika mu kkooti n’asaba okweyimirirwa. Kkooti yagaana n’emuzzaayo e Luzira wiiki endala bbiri.\nMay 8, 2008: Palamenti eyisa ekiteeso n’esemba omwana Yvonne Namaganda alangirirwe ng’omuzira.\nMay 20, 2008: Omulamuzi wa kkooti ya Buganda Road (ekiseera ekyo) Margaret Tibulya akangula ku ddoboozi ng’agamba nti okunoonyereza poliisi yali ekukola kasoobo.\nJune 3, 2008: Bisirikirwa ne banne kkooti yabakkiriza okweyimirirwa oluvannyuma lw’okumala ennaku 42 ku limanda.\nJune 10, 2008: Essomero lya Budo liddamu okuggulibwawo wakati mu kuwakanyizibwa ng’abazadde basaba nti poliisi esooke ebawe lipooti ekwata ku kyavuddeko omuliro ogwatta abaana.\nJuly 18, 2008: Eyali ssentebe wa Wakiso Ian Kyeyune bwe yali ayogera eri abazadde yategeeza nti okunoonyereza disitulikiti kwe yali ekoze kulaga nti omuliro ogwayokya essomero tekaali kabenje.\nJulyly 22, 2008: Abazadde batwala ekiwandiiko w’eyali siipiika Sipiika Edward Ssekandi.


Bukedde Online - Kiki kye kitegeeza Kyagulanyi okuggyayo omusango mu kkooti\nKyagulanyi (ku ddyo), Rubongoya ne Nyanzi ku offiisi za NUP e Kamwokya eggulo.\nKiki kye kitegeeza Kyagulanyi okuggyayo omusango mu kkooti?\nSsinga kkooti egaana Bobi okuggyayo omusango, kitegeeza nti abalamuzi baakugenda mu maaso n'okuwulira enjuyi zombi bagusale nga March 18, nga bwe baategeeza.\nSsinga balooya ba Bobi tebaddeyo mu kkooti ku nnaku ezaabaweebwa nga February 25, 26 ne March 5), Abalamuzi basobola okuwuliriza bannamateeka b'abawawaabirwa ne bazigeraageranya n'empaaba ya Bobi ne basala omusango.\nWadde ng'obujulizi bwa Bobi obumu kkooti yabugaanyi, balina obujulizi bw'abantu 51 bwe yali yatwalayo okuli n'obubwe nga buno kkooti bw'eyinza okukozesa.\nLooya Steven Ssali Ssenkeezi: Tekikola makulu kulemera ku muntu yawaaba musango bw'aba ayagadde. Enkola y'okusooka okusaba kkooti olukusa nkyamu nnyo.\nAkabi akaliwo nti bw'olemera ku musango eyaguloopa ne balooya be ne basalawo obutabeerawo mu kkooti mu kuguwoza, ensala y'abalamuzi ebeera eyamba bayizi mu kusoma "academic purpose", naye ebeera teyamba muntu waabulijjo\nMu misango gy'engassi nga guno, wadde ng'obujulizi bubeera mu buwandiike, bannamateeka baweebwa omukisa okwongera okutaangaaza, okukkaatiriza n'okunnyonnyola ensonga. Naye oludda olumu bwe lubivaamu ne luleka bawawaabirwa bokka, ensala y'abalamuzi abantu tebagitwala ng'ekikulu.\nLooya Roberts Kagolo: Kisingako okuggyayo omusango ne bakulagira okusasula ssente b'obadde owawaabira kubanga kkooti ne bw'eremerako n'ekugaana okuguggyayo n'esalawo okuwulira oludda lumu oluwawaabirwa, emikisa gibeera mingi nnyo nti omusango gwo abalamuzi bagenda kukomekkereza bagugobye. Era bakulagire okuliyirira be wawawaabira.\nOKUGGYAYO OMUSANGO KIKAKASA MUSEVENI BWE YABAMEGGA\nBannamateeka ba Museveni basanyukidde ekya Kyagulanyi okuggyayo omusango. Kyakubanguyiza emirimu gyabwe era kiraze nti omuntu waabwe yawangula mu mazima.\nEnock Barata, omu ku bannamateeka ba NRM yategeezezza nti mu kiseera kino bakyalindiridde balooya ba Kyagulanyi ne kkooti okubawandiikira mu butongole ng' ebategeeza ku nsonga eno balyoke basalewo ekiddako.\nOmuwaabi ssinga aggyayo omusango ateekwa okuliyirira be yawawaabira. Kyagulanyi ajja kutusasula.\nOmwogezi w'akakiiko k'ebyokulonda Paul Bukenya yagambye nti balinze kkooti okubategeeza mu butongole si ku lwa nga Kyagulanyi yeekyusa.\nMinisita atutte mukazi we mu kkooti: Asindikiddwa Luzira


Bukedde Online - Ab’e Kikandwa beeyiye mu lusiisira okujjanjabwa ku bwereere\nOkulonda kwa ssentebe wa NRM e Mityana kutandikidde mu ggiya...\nObunkenke e Namirembe nga Reverand Kalende akuba embaga\n‘Muggya wange apangisizza abasajja ne bankuba’\n‘Muggya wange apangisizza abasajja ne bankuba\nAb’e Kikandwa beeyiye mu lusiisira okujjanjabwa ku bwereere\nTimbisoboleAgambibwa okutta bba e Kyegegwa...\nNamutebi yajja nga kirabo gyendi\nAdded 11th July 2019\nAbatuuze b’e Kikandwa - Kabimbiri mu disitulikiti y’e Mukono beeyiye ku ddwaaliro lya Kikandwa Health Centre IV mu lusiisira olwabategekeddwa aba Rotary Club Kampala South.\nBajjanjabiddwa amannyo, amaaso, puleesa, omusujja n’endwadde endala. Abamu ku bano bagamba nti, balinda lusiisira luno olubaleetebwa buli mwaka okujjanjabwa ng’obulwadde bwe bubaluma nga banywa ku kigaji, omululuuza, abamu waragi n’ebintu ebirala nga bakkakkanako nga bwe balinda abasawo okuva mu Rotary.\nConstance Nakatudde, omu ku bazze okufuna obujjanjabi yagambye nti, “Amaaso gatera okunnuma bwe ngezaako okusoma amawulire ga Bukedde, naye sirina ssente za kusalula mu ddwaaliro. Kye nasalawo kulinda lusiisira luno banzijanjabe.\nStella Nakandi abadde alumwa amannyo okumala emyezi mukaaga yagambye nti, obwavu obuli e Kikandwa tebumusobozesa kugenda mu ddwaaliro ery’okusasulirwa. “Basaba emitwalo etaano oluusi n’okusingawo okukukuula erinnyo.\nEzo ssente zisobola okuliisa famire akawunga n’ebijanjaalo okumala omwezi mulamba. Bwe naaziteeka mu bulwadde eka tunaalya ki?” bwe yategeezezza. Akulira eddwaaliro lino, Dr. Ephrance Nantaayi yagambye nti balina abakozi 9 nga kw’otadde n’omukuumi. “Abasawo abasinga tebaagala kukolera mu bitundu nga Kikandwa.\nBaagala we banaasomeseza abanaa baabwe nga waliwo n’ebyamasanyu nga e Mukono oba e Kampala,” Nantaayi bwe yagambye. Nantaayi yannyonnyodde nti, okusobolola okujjanjaba abalwadde abasoba mu 500 abeeyiye mu lusiisira luno, Rotary Club yaleese abasawo okuva e Mukono ne Mulago Referral Hospital.\nObulwadde obusinga okuluma abatuuze mulimu: Omusujja, olubuto, puleesa n’endwadde z’ekikaba. Obuzibu bwe yagambye obusinga bwe bw’abantu okwemanyiiza okwegulira eddagala nga tebasoose kukeberebwa kibaluma ekivuddeko okukonya endwadde mu bantu kubanga bangi tebamalaayo ddoozi, olutereeramu nga babivaako.\nOluusi eddagala lye babaguza libeera lyayitako ennaku n’entereka nga mbi ekikosa abalikozesa. Nga ku bino kw’ossa obwavu obuli mu kyalo ekibalemesa okutuuka mu malwaliro amanene.\nPulezidenti wa Rotary Club Kampala South, Ian Ssenkatuuka yagambye nti bategeka olusiisira luno buli mwaka oluvannyuma lw’okunoonyereza ne bazuula nga ebyenfuna bitono mu batuuze b’ekitundu kino.\nEra twasazeewo okubatandikirawo Sacco eya bammemba nga 60. Era ne tuzimba ne ne woodi y’abaana. Bino byonna byakolebwa nga bayambibwako, Drake University mu Amerika ne bammemba ba Rotary mu Uganda\nRotary Club Kampala South, Ian Ssenkatuuka,\nAbaswezi batuuzizza Bujagaali omupya\nAbasuubuzi bakubiriziddwa okusiga ensimbi mu bintu ebizza amagoba\nEkibbattaka mu Kampala\nKadaga ayambalidde Gavt' ku kwonoona obutonde bw'ensi.\nAbalina ssente muve mu masappe muyambe abali mu mwetaavu\nOkulonda kwa ssentebe wa NRM e Mityana kutandikidde mu ggiya\nObunkenke e Namirembe nga Reverand...\nAbooluganda n’emikwano gya bagole ababadde mu lutikko baasirikiridde buli omu nga bwatunuulira munne okutuusa Rev....\n‘Muggya wange apangisizza abasajja...\nAMALOBOOZI g’enkoko ezikookolima ge gaamuyambye okwewalula okuva mu kibira kya Mabira wakati okutuuka ku bantu...\nFamire ya Ssebulime ekukkuluma...\nFAMIRE y’omugenzi Ronald Ssebulime eyakubwa poliisi amasasi ng’ateeberezebwa okuba mu lukwe lw’okwagala okutta...


Bukedde Online - Micho asaanye aziyize ebyobufuzi mu Cranes\nMicho asaanye aziyize ebyobufuzi mu Cranes\nAba Paidha beeswanta kumegga KCCA mu Ugand...\nOMUTENDESI wa Cranes, Micho Sredojevic yalaze nti asajjakudde bwe yakinogaanyizza nti wadde yawangudde Cape Verde omwayo ggoolo 1-0 (yateebeddwa Geoffrey Sserunkuuma), Cranes ekyabulamu.\nMicho ng'abangula abamu ku bazannyi ba Cranes gye buvuddeko\nKizibu okuwulira omutendesi awangudde naddala ku bugenyi obuteewaana nti bazannye bulungi era abazannyi baatutte ebiragiro bye naye kino Micho teyakikoze.\nOlaba n'omutendesi wa South Afrika, Stuart Baxter, olwamazze Nigeria omwayo (2-0) yakinagguse nti, "Olaba nsobodde okuyita mu nnyanja ate olwo ekidiba".\nEkyayogezza omutendesi oyo ebigambo bwe bityo kyavudde ku byafaayo ebibadde ku Nigeria ng'ejooga South Afrika nga tekisuubirwa nti esobola okufiirwa obubonero obusatu awaka.\nWadde emipiira egisooka giwa ekifanaanyi, wa ttiimu gy'eraga, abatendesi basaanye bakendeeze ku bigambo kuba gw'okubidde ewuwe naawe bw'oteetereeza naye asobola okukuba awabi kuba mu mupiira buli kimu kisoboka.\nEkifanaanyi omutendesi wa South Afrika kye yawadde bannansi kiraga nti emipiira emirala waakuyisa mukka mu kisero kye ndowooza nti kiyinza okumubeerera ekizibu.\nWano we mpeeredde Micho obubonero kuba wadde yawangudde, ebituli bingi yabizudde.\nNg’oggyeeko eby'abatendesi, abazannyi baffe ab'awaka, Micho ayongere okubawa omukisa naddala abo abaayolesezza omutindo omulungi.\nNabadde musanyufu ng'eyatuteebedde asambira waka kuba nakiwandiiseeko mu muko guno wiki ewedde.\nOmulimu Micho gw'asigazza kwe kulwana ku byobufuzi ebyeyongedde mu mupiira obutayingira mu Cranes kuba singa binaagisensera, ebyafaayo bijja kweddamu nga bwe gwali mu myaka gy'e 90 n’egyaddirira.\nKapiteeni wa Cranes, Dennis Onyango asaanye alwane ekimala naye atwale Cranes e Cameroon mu 2019 nga Geoffrey Massa bwe yakoze, Jimmy Kirunda eyagituusaayo mu 1978.\nOlw’okuba teyayingizibwamu byabufuzi kye kimu ku byabayamba. Njagala okulabula abazannyi nti okulya mu nsi yo olukwe musango gwa nnaggomola ate tekukoma mu byafuzi byokka wabula n’omupiira noolwekyo abali mu Cranes temutunuulira bannabyabufuzi b’omupiira wabula ggwanga lyamwe.\nTubadde n’abazannyi abalungi mu Uganda kyokka olw’okuba we baazannyiranga bakkiriza ebyobufuzi okubasensera ne bayiwayo ne Cranes, ebikolimo bya Bannayuganda byabagendera ku mugongo kuba abawagizi okuyingira emipiira gino basasula nga baba beetaaga ssanyu.\nNzize njogera lunye n’okukiwandiikako nti emirundi mingi Uganda ebadde ekoma ku munaabo lwa nsonga za byabufuzi sso si kuba na bazannyi babi noolwekyo, abali mu Cranes temuyiwaayo eggwanga lyammwe kuba ensolo ku kizigo kweri!.\nFUFA nayo esaanye enoonye mangu ensimbi zisobole okuweebwa abazannyi nga bukyali kuba kiruma nnyo obutawangulira waka mupiira.\nAbawakana, mwejjukanye ku gwa Zambia ne Kenya, zino ensobi tetusaanye kuziddamu!\nLaba emizannyo gy'abaana b'e Namuwonngo


Bukedde Online - FDC ewadde Lukwago bbendera okuvuganya ku bwa Loodi meeya\nEyakwatibwa ku by'omwana eyasalibwako omutwe asimbiddwa mu maaso...\nOmwana eyasalibwako omutwe e Masaka ne bagutwala ku Palamenti...\nAbadde mu jjaamu e Kawempe bamukubye mizibu\nNamasole wa Ssekabaka Mwanga bamuyingizza mu Lubiri lwe e Mpererwe...\nOmusuubi w'e Nakulabye yeekumyeko omuliro emisana ttuku n'afa\nEngeri abakuumi ba Trump gye baamuddusizza...\nAdded 13th August 2020\nESSUUBI lya Ssalongo Erias Lukwago okwesimbawo ku bwa Pulezidenti bw’eggwanga ku tikiti ya FDC mu 2021 likomye bw’aggyeyo empapula mu kibiina ng’ayagala kimukwase bendera yakyo addemu okwesimbawo ku bwa loodi meeya.\nLukwago nga bamukwasa empapula za FDC\nLukwago eyabadde n'abawagizi be abazze bakuba akadodi nga bamusitudde empapula yazikwasizza akulira akakiiko ka FDC ak'ebyokulonda Boniface Toterebuka Bamwenda eyamukakasizza nti bwasusulwa mu kamyufu k'ekibiina n'ayitamu y'agenda okukwasibwa bendera yakyo addemu okuvuganya ku bwa loodi meeya.\nOmukolo gwabadde ku kitebe kya FDC mu Kampala. Lukwago abadde omu ku basuubirwa okwesimbawo ku bwa Pulezidenti bw'eggwanga ku tikiti ya FDC kyokka kino tekikyasobose kuba asazeewo kuddamu kuvuganya ku bwa loodi meeya.\nLukwago n'aba FDC nga bawaga\nLukwago yakamala akaseera katono nga yesozze FDC kyokka ng'aludde ng'akitiza n'omutandisi w'ekibiina kino Col. Kiiza Besigye. Tekimananyika oba Besigye anaddamu okwesimbawo ku bwa Pulezidenti nga kino kireeseewo akasattiro mu bawagizi b'ekibiina nga batakula emitwe okuzuula ayinza okumuddira mu bigere.\nLukwago yagambye nti ekisanja kye ekyasooka ku bwa loodi meeya ekyaliwo wakati wa 2011 ne 2016 kyamusala kuba yafumuulwa mu ofiisi ye era talina kye yakolera bantu. N'agamba nti ekya 2016-2021 akitwala ng'ekisoose ng'okuva mu 2021 okutuuka mu 2026 kyajja okutwala ng'ekyokubiri.\nPoliisi yeezoobye n'aba DP ng'ebatangira okugenda ku Palamenti\nNobert Mao awadde ebiragiro ebikambwe\nTeam ya Besigye erumbye omukago gwa DP ne Bobi Wine\nBamusaze ng'embuzi ne batwala amabeere\n'Ssaawa ya kujanjawaza...'\nEnneeyisa y'abakazi okusinziira ku myaka\nEyakwatibwa ku by'omwana ey...\nOmusajja agambibwa okutemako omwana Faith Kyamagero ow'emyaka 4 omutwe aleeteddwa mu kkooti.\nOmwana eyasalibwako omutwe ...\nOmwana eyasalibwako omutwe e Masaka ne bagutwala ku Palamenti aziikiddwa\nAbadde mu jjaamu e Kawempe ...\nNamasole wa Ssekabaka Mwang...\nOLWALEERO Mariam Nampewo omusika wa Majeeri Lunkuse Namasole wa Mwanga II lwe bamuyingizza mu Lubiri lwe e Mpererwe...\nPoliisi erung'amizza ku bib...\nOMWOGEZI wa poliisi mu ggwanga Fred Enanga ategeezezza nti poliisi ssi yaakukoma kuvunaana bantu abazzizza obusango...


Bukedde Online - Abakyala munyikire okukola mukomye okulinda ensimbi z'akameeza\nAbakyala munyikire okukola mukomye okulinda ensimbi z'akameeza\nGav't eragidde Drake Lubega ne Young okuggula amadduuka agaggaddwa abasuubuzi bakole\nMinisita Sseninde akubirizza abakyala banyikire okukola bakomye omuze gw'okulinda ensimbi z'akameeza\nSsenninde ng'ayogera eri abakyala e Najeera.\nMINISITA omubeezi ow'ebyenjigiriza ebisookerwako, Rosemary Sseninde asabye abakyala okunyikira okukola bakomye muze gw'okulinda ez'akameeza, abasajja ke babalekera nga n'olumu tekawera.\nOno asabye n'abakulembeze okubeera ekyokulabirako eri abantu be bakulembera nga bakola ebyo ebisaanidde mu kitundu wamu n'okukomya ebyobufuzi ebivvoola abantu be batafaanagana mu ndowooza naddala ez'ebibiina byobufuzi wabula bakolere abantu be bakiikirira.\nSseninde bino yabyogeredde ku ssomero lya Tropical Nursery and Primary School e Najeera, abakyala ba Divizoni y'e Kira bwe baabadde bakuza olunaku lwabwe olwategekeddwa abatwala Divizoni eno nga bakulembeddwaamu Minisita w'e kikula ky'abantu, Jenipher Nakitende nga ye kansala omukyala akiikirira ekitundu kino ku Divizoni y'e Kira mu Munisipaali y'e Kira.\nOmukolo guno gwetabiddwaako abagenyi ab'enjawulo abakulembeddwaamu abalala omuli omubaka wa Munisipaali y'e Kira Ibrahim Ssemujju Nganda, Jimmy Lukwago Maneja wa Kira Young, Gerald Kzito Ssentebe wa Kira Divizoni, Godfrey Nsubuga Omumyuka wa Meeya w'e Kira bakansala, abakyala okuva mu byalo e 17 ebikola Divizoni eno wamu n'abakulembeze ku bukiiko bw'ebyalo.\nAbakyala baayoleseza ebintu ebyemikono bye bakola kw'ossa okwolesa mu katemba, okuyimba ne n'amazina.\nYe omubaka wa Munisipaali y'e Kira, Ibrahim Ssemujju Nganda yeebazizza abakulira Divizoni y'e Kira olw'okufaayo ne bakuza olunaku lw'abakyala lwe yagambye nti lwateekebwaawo okujjukira okubonaabona abakyala kwe bayitamu nga tebannasembezebwa ku mwanjo ng' okulukuza buli mwaka kisaanidde.\nYasabye abasajja okukomya omuze gw'okutulugunya abakyala n'okufaayo okulabirira amaka gaabwe bakome okugalekera abakyala ng'abamu tebamanyi na masomero abaana baabwe gye basomera olw'okuba baasulawo obuvunaanyizibwa bwabwe ng'abasajja ne bakola gw'akuzaala buzaazi nga tebalabirira baana.\nGerald Kizito Ssentebe wa Divizoni y'e Kira yasabye abakyala n'abavubuka okutandikawo ebibiina byokwekulaakulanya babitwale ku Divizoni basobole okufuna ssente z'okwekulaakulanya wabula n'asaba abo abaazifuna okufuba okulaba nga bazikozesa ebyo ebyazibaweesa basobole okuzizzaayo ne bannaabwe abalala basobole okuzifuna.\nMinisita Sseninde akubirizza abakyala\n'Bukedde ampadde omusajja gwe nasabanga Katonda'


Bukedde Online - Ankaka akaboozi\nMwebale kulowooza ku bakyala abazaala\nObutakkaanya bwa Mubajje ne Basajjabalaba ...\nMartha - Kyengera.\nDDEMBE lyo okugaana ekikolwa kino. Abasajja abamu balowooza nti okukaka omukwano tekirina buzibu bwonna. Abasajja abatera okukola ekintu kino tebatera kuba bantu balamu, abamu bakikola mu butamanya. Tokkiriza mbeera eno. Nsuubira olina aba LC ku kyalo abakola ku nsonga\nDDEMBE lyo okugaana ekikolwa kino. Abasajja abamu balowooza nti okukaka omukwano tekirina buzibu bwonna. Abasajja abatera okukola ekintu kino tebatera kuba bantu balamu, abamu bakikola mu butamanya. Tokkiriza mbeera eno. Nsuubira olina aba LC ku kyalo abakola ku nsonga zâ€™amaka. Oli wa ddembe okumuloopa ne ku poliisi. Bwâ€™osirika oba weeteeka mu buzibu kuba kikuyisa bubi omusajja ono okukukoseza. Ekirala omusajja ono ayinza okuba ne siriimu. Weewale okubeera mu mbeera eno kuba ejja kukuleetera obuzibu.Â Tokkiriza bulabo oba ssente ze, olwo aba akugula, totambula kiro mu bifo ebikyamu. Omusajja ono mugambe nti kyâ€™akola kikyamu nti era ogenda kumuwabira ku poliisi. Nsuubira bwâ€™aba ategeera ajja kukwesonyiwa.\nNNUMIZIBWA mu bitundu byâ€™ekyama kyokka seegattangako. Nnumizibwa omugongo abamu bangâ€™amba nti buteegatta. Nnina emyaka 19 naye mbadde sinnabyagala olwâ€™ebizibu ebivaamu.\nJudith -Â Mbarara.\nOKUSOOKERA ddala weebale kwekuuma kuba ekintu kino kikulu. Abakugamba nti obuteegatta kirwaza bakulimba. Okulumizibwa omugongo oluusi mu bawala abato kitera okubeerawo nga bagenda mu nsonga.Â Kino bangi bakifuna olwâ€™enkyukakyuka mu mubiri. Nga bwâ€™okyali omuvubuka, genda ku â€˜Naguru Teenage Centre oba e Kiswa Clinic e Bugolobi . Bajja kukujjanjaba ku bwereere.\nNsanyuse ntyaÂ mukyala wange?\nNDI mufumbo naye njagala mukyala wange abeere musanyufu awaka. Mmukolere ki?\nB.T - Kampala.\nABASAJJA abamu tebalowooza ku ngeri gye basobola kusanyusa bakyala baabwe awaka. Waliwo abasajja nga beerowoozaako bokka era ngâ€™omukyala tamutwala ngâ€™ekikulu. Okusookera ddala, buli mukyala ayagala omusajja alina obuvunaanyizibwa mu maka. Omusajja alina okulabirira amaka, okulaba kye bagenda okulya awaka, ebyâ€™okwambala, okusomesa abaana nâ€™ennyumba mwe basula naddala bwâ€™eba yaakupangisa. Bino byonna bisinziira ku ssente ze mulina mu maka. Ennaku zino abakyala nabo balina ku ssente, newankubadde mukyala wo alina ssente, ggwe olina obuvunaanyizibwa okumusanyusa mu ngeri endala era tolekaayo kumutonera ku bulabo. Teri mukyala ayagala musajja munywi nnyo oba omwenzi. Omwenge nâ€™obwenzi byonoona amaka. Omusajja omuyombi oba owâ€™olugano naye amala emirembe ku mukyala. Obuliri nabwo kikulu. Olina okuyiga mukyala wo mu buliri nâ€™okumanya ebimusanyusa era nâ€™okugezaako okumusanyusa. Ennaku zino abakyala abasinga baagala nnyo omusajja ngâ€™akulaakulana. Walina okubeerawo enjawulo mu mbeera yâ€™amaka. Omusajja atamanyi kuyiiya amenya. Wabula ngâ€™okussinga olina okusaamu mukyala wo ekitiibwa era omutwale ngâ€™ekikulu. kyokka nâ€™omukyala alina okusanyusa bba mu ngeri ezitali zimu.\nKiki ekikendeeza amaanyi gâ€™ekisajja?\nKiva ku ki omusajja okukendeera amaanyi ge agâ€™obutonde? Ekirala, nsobola okufuna obujjanjabi kuba ntwala ebbanga ddene okudda mu muzannyo. Nnyamba\nH.B - Kampala.\nMWANA wange bwâ€™oba oli musajja nga Katonda ye yakutonda, amaanyi gâ€™ekisajja gaba galina okukendeera. Tewali musajja asigaza maanyi ge yalina ngâ€™akyali muvubuka.Â Kino kya butonde era abasajja abaagala okukyusa embeera enno batawaanira bwerere kuba amaanyi galina okukendeera. Sigaanye waliyo ebintu ebirala ebikendeeza amaanyi ngâ€™obulwadde obumu, obukoowu mu mubiri, ebirowoozo, nâ€™ebirala ngâ€™ebyo. Nâ€™ekirala, singa omukwano gwâ€™olina eri munno gukendeera, nâ€™obwagazi gyâ€™ali bukendeera kale nâ€™otofuna maanyi bulungi.\nTUMAZE mu bufumbo emyaka esatu era tulina omwana omu. Obuzibu bwe tulina nti tetukyayagala kwegatta. Munnange akomawo ngâ€™agamba nti akooye era nga yeebaka era nange bwentyo. Sirowooza nti alina omukazi omulala kuba mmwesiga ate nga nange sirina musajja mulala. Tuyambe ku nsonga eno kuba obufumbo bwaffe butuuse okwonooneka.\nM.N - Mpigi.\nAbafumbo abamu okwegatta bakuteekako amateeka era kino kireeta ebizibu mu mukwano. Okusookera ddala si kyateeka nti abafumbo balina okwegatta buli lunaku. Okwegatta kya mugaso mu bufumbo wabula. Kya magezi okwegatta nga mwembi mufunye obwagazi era nga musuubira okufunamu essanyu. Abafumbo abasinga okwegatta baakufuula nti kuyamba mu kuzaala era bwe mumala okuzaala ngâ€™ebirowoozo mubiggyayo. Okwegatta kubayamba okufuna essanyu ne munno.Â Nâ€™olwensonga eyo mukufuule omuzannyo ogubawa essanyu mu bufumbo. Singa mwegattira mu sitayiro emu, kyangu okukoowa. Mulina okuyiiya engeri gye muyinza okunyumirwamu akaboozi era singa mwembi mulina ebizibu mu maaka, kizibu okufuna obwagazi. Mulina okuggyawo obuzibu musobole okunyumirwa okwegatta. Yogera ne munno nga muli mu mukwano musobole okumanya obuzibu we buva.\nBannaddiini mubawe ekitiibwa


Bayibuli eyogera kki ku kukwatibwa emizimu? Okukwatibwa emizimu kukyaliyo lero? Bwekiba nga kukyaliyo, obubonero bw’omuntu akwatiddwa emizimu bwebuliwa\nBayibuli ewa ebyokulabirako eby’abantu abawatiddwa era abakozesebwa emizimu. Okuva ku by’okulabirako bino, tusobola okulaba obubonero obulaga omuntu akwatiddwa era akozesebwa emizimu era netulaba engeri emizimu gyegikwata omuntu. Bino byebimu ku byawandiikibwa : Matayo 9:32-33; 12:22; 17:18; Makko 5:1-20; 7:26-30; Lukka 4:33-36; Lukka 22:3; Ebikolwa 16:16-18. Mu byawandiikibwa ebimu wagulu, dayimooni zireteera omuntu okulemererwa okwogera, okukwatibwa ensibu, okuziba amaaso n’obubonero obulala. Mu byokulabirako ebirala Zi dayimooni ziretera omuntu okukola ebikolwa ebubi, Yudda nga kyekyokulabirako ekikulu wano. Mu Bikolwa 16:16-18, omwoyo gwaletera omuwala obusobozi okumanya ebintu ebisukkuluma kw’ebyo byeyali alina okumanya. Omusajja ow’egerasene, ayalina dayimooni eyalina lijooni ya dayimooni oba dayimooni nga nyingi, yalina amanyi manyi okusukkuluma kwago omuntu galina okuba nago, era yabeeranga bwereere mu ntaana. Kabaka Sawulo, ng’maze okujeemera Katonda, yatawanyizibwa emyoyo emibi (1 Samwiri 16:14-15; 18:10-11; 19:9-10) era gyamuletera okunakuwazibwa nokwagala okutta Dawudi.\nNolwekyo, waliwo ebyogerwa bingi ebikwata ku kukwatibwa dayimooni, nga okulemala okutava ku bulwadde bwa bwongo, embeera z’omuntu okukyuka neyeralikira oba okukwatibwa ekiruyi, amanyi amangi agasukkuluma ku bantu, obutakwatibwa nsonyi, okulemererwa okubeera wamu n’abantu abalala osanga n’okumanya ebintu ebiri wagulu w’okumanya kw’omuntu. Kikulu okumanya nti ebisinga oba osanga obubonero bwonna wagulu bulina ebibuleeeta ebirala. N’olwekyo kikulu obutalowooza ku buli muntu alina embeera ezikyuse-katugeze anakuwadde oba alina ensimbu okuba ne dayimooni. Ekirala, Amawanga ag’ebuvanjuba tegatwaala kukwatibwa dayimooni kuba kintu kikulu oba ekyamanyi.\nKu bubonero obwo wagulu, omuntu asobola okugatako embeera z’omwoyo eziraga omuntu afugibwa dayimooni. Kuno kwekuli okugaana okusonyiwa (2 Abakkolinso 2;10-11) era okukkiriza era okusaasanya ensomesa enkyamu, naddala ewata ku Yesu Kristu n’omulimu gweyakola ku musaalaba (2 Abakkolinso 11:3-4, 13-15; 1 Timoseewo 4:1-5; 1 Yokaana 4:1-3).\nKu nsonga y’omukristaayo okokuzesebwa emizimu, Omutume Petero kifaananyi kirungi okulabirako(Matayo 16:23). Abamu batwala Omulokole okezesebwa emizimu oba dayimu okuba nga alimu “emizimu”, wabula tewali mu byawandiikibwa kyakulabirako kiraga mukkiriza ngalina emizimu. Abasomi ba Bayibuli abasinga bakkiriza nto Omukkiriza tasobola kutulibwamu mizimu kubanga alina Omwoyo Mutukuvu atudde muye. (2 Abakkolinso 1:22; 5:5; 1 Abakkolinso 6:19), era Omwoyo wa Katonda tasobola kugabana nyumba na dayimooni.\nTetubuulilwa ngeri kki omuntu gyeyeggula omuzimu gusobole okumuyingira. Ekyokulabirako ya Yudda bwekiba nga kyekituufu—ye yakkiriza omululu okutuula mu mutima gwe (Yokaana 12:6). Kisoboka okuba ekituufu nti omuntu bwakkiriza okufugibwa ekibi, aba ayaniriza omuzimu okuyingira. Okusinziira kw’ebyo abaminsani bye balaba, emizimu gyiyingira omuntu olw’okusinza bakatonda oba balubaale n’okusamira. Ebyawandiikibwa biddiŋŋana bulungi nti okusinza ebifanaanyi kuba kusinza dayimooni (Abaleevi 17:7; Ekyamateeka 32:17; Zabbuli 106:37, 1 Abakkolinso 10:20), era tekyewunyisa nti okwenyigira mu kusinza ebifaananyi kuleetera omunti okutulibwamu emizimu.\nOkusinziira ku byawandikibwa wagulu, ebintu ebimu abaminsane byebayitamu, tusobola okuwunzika nti abantu abamu bagulawo obulamu bwabwe okuyingirwamu emizimu nga benyigira mu kibi, oba okusamira (nga bamayi oba nga tebamanyi). Ebyokulabirako musobola okubamu obuseegu, ebitamiiza(omwenge, enjaga) ebikyusa entegeera y’omuntu, okujeema, obukaawu, n’okusindikiriza ebirowoozo mu nsi y’omwoyo mu ngeri yekisamize.\nWaliwo ekirala ekilina okulowoozebwako. Sitaani nebamalayikabe tabakola kintu kyonna Katonda kyatabakkiriza kukola (Yobu 1-2). Olwokubanga eno y’ensonga, Sitaani okulowooza nti atukiriza enteekateeka ze mu mazima aba atukiriza nteekateeka za Katonda. Nga bwekyali ku Yudda okulyamu Mukama waffe Yesu olukwe. Abantu abamu batwaliba omutima eri obusamize n’ebintu by’emizimu. Kino si kyamagezi era Bayibuli tekiwagira. Bwetunoonya Katonda, bwetwambala eby’okulwanyisa eby’Omwoyo era netwesigama ku Manyi ge (Abaefeso 6:10-18), tetulina kuba na kyakutya eri amasitaani kubanga Katonda afuga buli kimu!


2 Timoteo 1 BDG - 2 Timoseewo 1 LCB | Biblica América Latina\n2 Timoteo 1 BDG - 2 Timoseewo 1 LCB\n2 Timoseewo 1\n1Nze, Pawulo, omutume wa Kristo Yesu olw’okwagala kwa Katonda, ng’okusuubiza bwe kuli okw’obulamu obuli mu Kristo Yesu, 2 nkuwandiikira ggwe Timoseewo omwana wange omwagalwa, nga nkwagaliza ekisa n’okusaasirwa, n’emirembe ebiva eri Katonda Kitaffe, ne Kristo Yesu Mukama waffe.\n3 Neebaza Katonda gwe mpeereza mu mwoyo omulungi nga bajjajjange bwe baakola, nga nkujjukira obutayosa mu kusaba kwange emisana n’ekiro. 4 Bwe nzijukira amaziga go ne neegomba okukulaba ndyoke nzijule essanyu. 5 Nzijukira okukkiriza kwo okw’amazima olubereberye okwali mu jjajjaawo Looyi ne mukadde wo Ewuniike; era nga nkakasiza ddala nga naawe okulina. 6 Kyenva nkujjukiza okuseesanga ekirabo kya Katonda ekiri mu ggwe kye yakuwa, bwe nakussaako emikono gyange. 7 Kubanga Mwoyo wa Katonda, gwe yatuwa tatufuula bati, wabula atuwa amaanyi, n’okwagala era n’okwegendereza.\n8 Noolwekyo tokwatibwa nsonyi kwogera ku bya Mukama waffe, wadde ku nze omusibe we, wabula naawe bonaabona olw’Enjiri ng’oyambibwa amaanyi ga Katonda, 9 eyatulokola n’atuyita tubeere babe. Ekyo yakikola nga tasinziira ku bikolwa byaffe, wabula ng’asinziira mu kuyitibwa okutukuvu, si ng’ebikolwa byaffe bwe biri, naye olw’ekigendererwa kye ye, n’ekisa kye, kye yatukwatirwa ng’ayita mu Kristo Yesu okuva edda n’edda Lyonna. 10 Kaakano ekisa ekyo kyolesebbwa mu kulabika kw’Omulokozi waffe Kristo Yesu eyaggyawo okufa, n’aleeta obulamu obutazikirizibwa ng’ayita mu Njiri, 11 gye nalonderwa okugisaasaanya, n’okuba omutume, era omuyigiriza, 12 era kyenva mbonaabona bwe ntyo. Kyokka sikwatibwa nsonyi, kubanga mmanyi gwe nakkiriza, era nkakasa nti ayinza okukuuma ekyo kye namuteresa okutuusa olunaku luli.\n13 Gobereranga ebigambo ebireeta obulamu bye wawulira njogera, mu kukkiriza ne mu kwagala mu Kristo Yesu. 14 Ekintu ekirungi eky’omuwendo kye wateresebwa kikuumenga ng’oyambibwa Mwoyo Mutukuvu abeera mu ffe.\n15 Kino okimanyi, ng’ab’omu Asiya bonna banjabulira, mu abo mwe muli Fugero ne Kerumogene.\n16 Mukama akwatirwe ekisa ab’omu nnyumba ya Onesifolo, kubanga yambeesabeesa emirundi mingi era teyankwatirwa nsonyi kubanga ndi musibe; 17 bwe yatuuka e Ruumi, yafuba nnyo okunnoonya era n’anzuula. 18 Mukama amukwatirwe ekisa ku lunaku luli. Era gw’omanyi bulungi nnyo byonna bye yakola mu Efeso.